text:
Tíðindi
20. apríl 2017
Biophilia-kappingin gongur út uppá at gera eina tvørfakliga og kreativa framførslu. Allir skúlaflokkar í miðdeild kundu taka lut í kappingi; tá ið avtornaði vann Sands skúli fyrstu virðisløn á kr 50.000, Skúlin við Løgmannabreyt vann kr 30.000 og Frískúlin í Havn vann triðju virðisløn á kr 20.000. Sætti flokkur í Eysturskúlanum vann serstaka virðisløn á kr 15.000 fyri serstakt avrik.
Biophilia, sum hevur sín uppruna í Íslandi, gongur út uppá, at lærarar og næmingar arbeiða í toymi, har lærarar gera tvørfakliga undirvísingargongd, og næmingarnir fyrireika eina framførslu, grundaða á tvørfakligu undirvísingargongdina. Endamálið við kappingini er at eggja til tvørfakligt samstarv, sum skal menna fakligu og skapandi evnini og førleikarnar hjá næmingunum í fólkaskúlanum.
Uppgávan hjá lærarunum er at gera eina undirvísingargongd fyri flokkin, sum tekur atlit til í minsta lagi tær fimm lærugreinarnar føroyskt, støddfrøði, náttúra og tøkni, myndlist og tónleik. Uppgávan hjá næmingunum er at fyrireika og hava eina framførslu, sum fevnir um í minsta lagi tær fimm lærugreinarnar føroyskt, støddfrøði, náttúra og tøkni, tónleik og myndlist. Tað hevur týdning, at allir næmingar hava ein virknan leiklut.
Í gjár var endabresturin á verkætlanini, og vinnararnir avdúkaðir. Eftir tiltakið vóru fyrilestrar á skránni. Í sínum fyrilestri røddi Erla Olsen, námslektari og samskipari av Biophilia í Føroyum, um, hví tað hevur týdning at arbeiða tvørgreinaliga.
- Samfelagið er fjølsamansett, somuleiðis øll vitan, men skúlin er býttur upp í fak. At duga eitt evni krevur vitan um innihald, háttalag og ástøðiligt grundarlag. Fjølsamansett fak krevja tvørfakligt samstarv.
Biophiliaverkætlanin hevur koyrt í trý ár og endar nú. At arbeiða tvørgreinaligt er tó framhaldandi ein spurningur, arbeitt verður við. Í fyrilestri sínum segði Erla Olsen, at skal tað eydnast betur, er ein fortreyt, at føroyskt tilfar verður framleitt, og at eftirútbúgvingartilboð verða fyriskipað.
- Hugsast kann, at eftirútbúgvingartilboð verður fyriskipað á Námsvísindadeildini yvir 5 til 10 vikur, svarandi til 7,5-15 ECTS, har man leggur seg eftir tvørfakligum ogkreativum arbeiðshættum.
Myndin, sum Lillian Clementsen hevur tikið, er frá tiltakinum í Norðurlandahúsinum ígjár.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


c: text/html

text:
Tíðindaskriv frá Svimjisambandi Føroya
Týsdagin á middegi kom føroyska svimjilandsliðið til Rom, har heimsmeistarastevnan í svimjing byrjar nú sunnudagin. Fyrstu dagarnir gingu mest við at koma upp á pláss, finna runt og venja, til tey í dag fyri fyrstu ferð kundu royna kappingarhylin á Foro Italico, har sjálv HM stevnan skal vera.
Landsliðssvimjarar eru Birita Debes, Shaila millum Garðarnar, Kári J. á Høvdanum og Pál Joensen. Afturat teimum fysioterapeuturin Thurid Kjærbo, landsliðsvenjarin Jón Bjarnason og liðleiðarin Rókur í Jákupsstovu, og hesa fyrstu vikuna eisini Jon Hestoy, formaður í Svimjisambandi Føroya.
Umstøðurnar eru avbera góðar, hjá okkara svimjarum í Rom. Gistingarhúsið hevur góðan mat, luftkøling og møguleika at myrkaleggja kømrini, og serligir bussar eru settir av til at koyra stutta teinin inn til HM hylin, við møguleika at fáa løgreglumotorsúkklur at gera veg, tá ið ferðslan er ov nógv.
Á hotellinum búgva millum annað svimjarar úr Írlandi, Ísrael, Ný Sælandi, Tunesia, Barbados, Indonesia og Ghana, umframt vatnpolospælarar og synkronsvimjarar úr Ungarn og Macao. Størstu nøvnini eru nokk suðurkoreanski Tae Hwan Park og tunesiski Oussama Mellouli, sum báðir skulu kappast ímóti Pál Joensen, á longri fríteinunum.
Føroysku svimjararnir eru væl fyri, og lata væl at bæði venjing og umstøðum. Italiumenn kundu verið eitt sindur raskari at upplýsa um ymiskt, men føroyingarnir hava tó funnið fram til tað mesta av tí sum er neyðugt at vita og hava, til at heimsmeistarastevnan kann byrja fyri okkara viðkomandi.
á hotellinum í Rom
Rókur í Jákusstovu
vegna Svimjisamband Føroya

robotstxt: allowed

filter: keep


text:
Hans Jákup Lamhauge, borgarstjóri ynskir Hans Jákupi Johannesen, nývaldum býráðslimi til lukku, eftir at hann vann lutakstið við Bárð Kass Nielsen. - Á kommunuvalinum í gjár fekk listi B trý umboð vald, men avgerðin um tann síðsta mátti verða tikin við lutaksti, sum fór fram í Býráðssalinum, eftir at fínteljingin ikki broytti úrslitið. Hans Jákup Johannesen vann lutakastið, og Bárður Kass Nielsen varð sostatt ikki valdur.
12.11.2008
Hans Jákup Johannesen valdur við lutakasti
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Í 2015 gav Nám út sBókina Føroysk søga 1, sum Jóan Pauli Joensen skrivaði.
Føroysk søga 1 hevur verið talgild burturav, men nú kemur hon eisini út sum pBók. pBókin er ein skerdappírsútgáva av Føroyskari Søgu 1 og fevnir um 138 síður.
Tá ið tú keypir pBókina fylgir eitt 3-ára sBókahald við.
sBókin av Føroysk søga 1 inniheldur filmsbrot, ljóð, samvirknar uppgávur umframt tekst og myndir. Aftur at næmingapartinum hevur sBókin eisini eina læraravegleiðing við undirvísingargongd og nógvum uppgávum til læraran at taka til. Bergur Rasmussen hevur skrivað læraravegleiðingina.
sBókin kostar 98,- kr fyri 3-ára hald. Kann keypast her
pBókin við 3-ára sBókahaldi kostar 248,- kr.
Keypir tú 10 ella fleiri kostar hon einans 238,- kr. Hon kann keypast her.


text:
Bjæran er fjórði partur í Pax-røðini.
Bjæran er fjórði partur í Pax-røðini.
Fimta bók í Pax-røðini
Fimta bók í Pax-røðini
Onnur bókin um Alva og Viggo, sum noyða...
Onnur bókin um Alva og Viggo, sum noyðast at steðga óndskapinum í Mariefred
Triðja bókin í Pax-røðini, sum eru spen...
Triðja bókin í Pax-røðini, sum eru spennandi og óhugnaligar bøkur um teir báðar beiggjarnar Alva og Viggo.
Fyrsta bókin í røðini um teir báðr beig...
Fyrsta bókin í røðini um teir báðr beiggjarnar Alva og Viggo, sum fáa eina sera tunga uppgávu
Søtta bók í Pax-røðini
Søtta bók í Pax-røðini
Fleiri og fleiri fólk í Mariefred leggj...
Fleiri og fleiri fólk í Mariefred leggjast sjúk við løgnum sjúkueyðkennum. Er tað Pestan, sum er komin? Sjeynda bókin &...


text:
Lestrartíð: 2 ár
Umsóknarfreist: 1. juli. Upptøka er annaðhvørt ár, næstu ferð í 2019
Skúlabyrjan: august
Útbúgvingarstovnur: Glasir í Marknagili
Útbúgvingarstaður: Tórshavn
Útbúgvingin gevur tær amboð og førleikar, sum tú kanst brúka beinleiðis bæði í almennu og privatu vinnuni. Um tú t.d. vilt arbeiða við menniskjum í altjóða umhvørvi innan marknaðarførslu, íverksetan, samskifti, búskaparstýring og sølu, er henda útbúgvingin ein møguleiki.
Ein yrkisakademisk útbúgvingarleið leggur dent á innovatión og entreprenørskap, og fokus er á altjóða viðurskifti. Til ber at fara uttanlands í starvsvenjing.
Glasir í Marknagili samstarvar við CPH Business í Keypmannahavn um útbúgvingina, sum í Danmark ber heitið Markedsføringsøkonom. Fyri tann lesandi merkir hetta fyrst og fremst, at útbúgvingin er góðkend uttan fyri Føroyar og gevur betri møguleikar í sambandi við víðari lestur.
Frálæran fevnir m.a. um altjóða marknaðarførslu, búskap, sølu og marknaðarsamskifti, fyriskipan og leiðslu umframt vinnulívsrætt.
Undirvíst verður á føroyskum og við støði í føroyskum viðurskiftum, men roknast kann við, at bæði danskt og enskt mál verður nýtt í sambandi við lesnað og próvtøkur. Undirvísingin tekur støði í ítøkiligum dømum og stakførum úr fyritøkum og feløgum.
Ein partur av útbúgvingini er starvsvenjing í tríggir mánaðir, har tú ognar tær royndir at arbeiða í einari fyritøku, sum hevur brúk fyri førleikum innan marknaðarførslubúskap.
Fyri at verða tikin upp á útbúgvingina í marknaðarførslubúskapi krevst, at umsøkjarin hevur lokið gymnasiala miðnámsútbúgving, yrkisútbúgving innan handil og skrivstovu ella aðra viðkomandi yrkisútbúgving.
Harafturat krevst, at umsøkjari hevur staðið enskt á C-stigi og antin støddfrøði ella virkisbúskap á B-stigi.
Tú kanst eisini fara undir framhaldsútbúgving sum professiónbachelor innan t.d.:
● altjóða handil og marknaðarførslu
● ítróttastýring (sportsmanagement)
● innovatión og íverkssetan
● altjóða tænastuleiðslu (hospitality management).
Glasir (Føroya Handilsskúli) hevur samstarv við Copenhagen Business Academy í Keypmanna-havn, sum merkir, at ein próvtøka innan marknaðarførslubúskap í Føroyum verður javnsett við samsvarandi danska útbúgving, tá søkt verður inn á nevndu professiónsbachelorútbúgvingar í Danmark.
Samstarv millum Glasir (Føroya Handilsskúla) og Fróðskaparsetur Føroya ger, at søkjast kann um frítøku frá ávísum lærugreinum á búskaparútbúgvingini á bachelor stigi á Setrinum.
Samstarv við Århus Universitet ger, at søkjast kann inn á HD seinna part við fjarlestri í Føroyum, um ávís evni verða vald í útbúgvingini og tú hevur 2 ára vinnuroyndir. Møguleiki er eisini at søkja um lutvísa frítøku í sambandi við HA-lestur.
Glasir, Marknagil – www.glasir.fo


text:
Warren Buffett
Warren Edward Buffett (føddur 30. august 1930 í Omaha, Nebraska) er heimsins næstríkasti persónur. Buffet hevur mist 25 milliardir dollarar í 2008. Hann eigur kortini 37 milliardir dollarar, og er sostatt heimsins næstríkasti persónur.
Hann hevur gjørt hepnar íløgur seinastu árini, og økti ognina við næstan 50 miljardum í 2007, uppí 62 miljardir dollarar. Kendi amerikanski ríkmaðurin, sum lá ovastur í 2008 við 62 milliardum, liggur nú á øðrum plássi við 37 milliardum dollarum, meðan meksikanski ríkmaðurin Carlos Slim Helú á triðja plássi bert hevur 35 milliardir dollarar eftir.
Til tess at bjarga Harley Davidson hevur Warren Buffet gjørt av at læna fyritøkuni 300 milliónir dollarar. Fyri hann er hetta helst smápengar, men hetta er eftir øllum at døma bjargingin fyri Harley Davidson. Hann ger hetta tó ikki fyri einki. Harley Davidson skal gjalda honum 15 prosent í rentu um árið av hesum láni.


text:
Havstovan skipar fyri verkætlanum við ymiskum fiskireiðskapi. Talan kann vera um at betra verandi reiðskap, menna nýggjar reiðskapir, at tillaga reiðskap, so hann fer betur við umhvørvinum ella at gera royndir á nýggjum leiðum.
Hugskot til verkætlanirnar hava sum oftast uppruna innan fiskivinnuna og vinnan er tí við í hesum verkætlanum. Verkætlanir verða eisini gjørdar saman við øðrum londum, serliga í norðurlendskum høpi. Av ymiskum verkætlanum, sum Fiskirannsóknarstovan hevur gjørt, kunnu nevnast agn kanningar á Føroya Banka, línuroyndir á Reykjanesrygginum, royndir við ymiskum skiljiristum og royndir við trolgrunnum. Av verkætlanum, sum Havstovan hevur samstarvað við onnur lond um, kunnu nevnast verkætlanir at finna ein hátt at skilja smáar rækjur frá teim stóru meðan fiskað verður og royndir við skiljiristum at skilja óynskta hjáveiðu frá veiðuni.
Havstovan hýsir eisini granskingarkjarnanum hjá Fiskimálaráðnum viðvíkjandi fiskitøkni, sí eisini www.fvg.fo. Tætt samstarv er millum kjarnuna og Havstovuna.
So hvørt verkætlanir eru lidnar, verður frágreiðing skrivað og givin út sum, t.d. smárit og lagt út á heimasíðuni hjá Havstovuni á hesum staði og undir "Ritgerðir".
Niðanfyri eru frágreiðingar frá royndum, skipað eftir evnum. Nakrar av hesum frágreiðingum kunnu heintast beinleiðis av heimasíðuni, meðan aðrar kunnu keypast við at venda sær til Havstovuna.


text:
Feb 28, 2017
Vikuskifti í Reykjavík
Tilelvingin var, at mær leingist ofta eftir Ingu Rósu og so tað, at Othello var í Tjóðleikhúsinum beint nú.
Flúgving er fríggjadagar og mánadagar, so tað er eitt langt vikuskifti. Í flogfarinum var okkurt kent andlit, t.d. Mathias hjá Sigri.
Tá ið vit komu til Íslands, fingu vit at vita, at nú kláraðu vit tað akkurát, áðrenn vegurin til Keflavíkar bleiv stongdur.
Eg fór til gongu av bussmiðstøðini inn ímóti býnum, geingið var vánaligt. So stakk eg inn á gólvið í Listasavni Íslands. Har vóru tríggjar sýningar á skránni. Ein æt Texti (Tekstir), hon segði mær ikki so nógv, tekstir sum myndir. Onnur var eftir Joan Jonas, amerikansk f. 1936. Tað var videolist, rættiliga áhugavert við videomynd sum livandi bakgrund til aðra list, installatiónir og aðra rørslu. Tað, sum fangaði meg mest, var meiri traditionelt, nevniliga verk eftir Valtýr Pétursson (1919-88) . Litfagurt og fangandi, minti um Arnold Vegghamar, Miro. Sera nógv av geometri, men eisini meiri figurativ list. Eitt áhugavert sjónband um mansins lív og virki var í gongd. Hann var nógv í Italia og sera nógv í París, áðrenn hann flutti aftur til Íslands við sínum nýggju hugmyndum.
Inga Rósa bjóðaði lekra kjøtsúpan um kvøldið.
Leygardag fyrrapart fóru vit út at vála, tá møttu vit Annie og Johan har á laugavegnum. So kom Kári at fáa sær pannukakur, og um kvøldið var tað út at eta og síðani sjónleikur, og har hittu vit Joan og Tótu.
Othello uppsetingin hevur fingið misjøvn ummæli, og soleiðis var eisini í okkara hópi. Inga Rósa elskaði leikin, men Joan og Tóta hildu, at allar pallsnildirnar gjørdu, at sorgarleikurin kom ikki til sín rætt. Eg var imponerað av uppsetingini, sjáldsamt var, at Iago og Emilia eru sligin saman til ein óreinan persón, tað er Iago, og hon er kvinna. Othello hevði ikki svart hold (Ingvar E.Sigurðsson), men dálkaði seg illa, meðan leikurin var, so at hann var næstan kolsvartur av skitti. Annars var hann sagdur at vera "útlendingur", og áðrenn leikurin endar verður hann sendur "heim aftur". Ein heilt týðilig tilsiping til okkara egnu samfeløg. Ástarsambandið millum Desdemonu og Othello verður sera væl lýst, á pallinum er eitt kamar við plastveggjum, sum ein sær ígjøgnum og tó ikki. Vit hóma tað, sum hendir í kamarinum, sera væl gjørt og yndisligt. Leikararnir fara eisini úr leikinum eina løtu og tala á áskoðararnar, ein metatekstur mitt í øllum. Tú keddi teg ikki, men har var ræðuliga nógv av effektum, kanska í so. Tó er handa naglatornakrúnan bara á plakatini.
Sunnudagin var stórkavi, meira kavi enn tey hava havt síðani 1930. Vit høvdu eitt stevnimøti við Siggu, sum var í Føroyum og vitjaði, tá ið hon var barn, men fyrst fóru vit at vitja Thurið, sum hevur fingið nýggja mjødn, hon sá út sum ein drotning.
Vit vóru á MOKKA, ein gomul café, sum roynir at falla inn í tapetið, so at turistarnir ikki skula síggja hana. Og hvør skuldi koma inn har uttan Othello, ella Ingvar, tað var so stuttligt, at eg noyddist at fara at heilsa upp á hann, men hann var einki soleiðis blíður, sikkurt troyttur av fjepparum, hevði sett seg inst í eitt horn. Inga Rósa hevur passað børnini hjá honum fyri nógvum árum síðani. Stuttligt at hitta Siggu, kennskapurin er endurlivnaður av FB.
Á veg heim fóru vit á PØNK safn Íslands, ja teir duga at finna uppá!
Um kvøldið komu Rúnar og familjan og Guðný og Kári til døgurða, hugnaligt.
Mánamorgun fylgdist eg við IR, tá ið hon fór til arbeiðis, vit møttu Rúnari har á Sólvallagøtu.
Mánakvøld gisti eg í Stavanger. Týsmorgun kom eg til Føroyar.
Men eg má siga, at hatta við at ferðavinnan í Íslandi er vaksin, tað er also ikki lygn, sjálvt nú á hávetri er trongt av ferðafólki. Tá ið eg skuldi fara við flogbussinum, fóru einir 10 bussar avstað sínar sigghtseeing ferðir, ein bilstjóri og ein ferðaleiðari í hvørjum: Golden circle, ice caves, snowscooter , o.a. Har man ikki vera tespiligt í túninum á hásumri.
Flúgving er fríggjadagar og mánadagar, so tað er eitt langt vikuskifti. Í flogfarinum var okkurt kent andlit, t.d. Mathias hjá Sigri.
Tá ið vit komu til Íslands, fingu vit at vita, at nú kláraðu vit tað akkurát, áðrenn vegurin til Keflavíkar bleiv stongdur.
Eg fór til gongu av bussmiðstøðini inn ímóti býnum, geingið var vánaligt. So stakk eg inn á gólvið í Listasavni Íslands. Har vóru tríggjar sýningar á skránni. Ein æt Texti (Tekstir), hon segði mær ikki so nógv, tekstir sum myndir. Onnur var eftir Joan Jonas, amerikansk f. 1936. Tað var videolist, rættiliga áhugavert við videomynd sum livandi bakgrund til aðra list, installatiónir og aðra rørslu. Tað, sum fangaði meg mest, var meiri traditionelt, nevniliga verk eftir Valtýr Pétursson (1919-88) . Litfagurt og fangandi, minti um Arnold Vegghamar, Miro. Sera nógv av geometri, men eisini meiri figurativ list. Eitt áhugavert sjónband um mansins lív og virki var í gongd. Hann var nógv í Italia og sera nógv í París, áðrenn hann flutti aftur til Íslands við sínum nýggju hugmyndum.
Inga Rósa bjóðaði lekra kjøtsúpan um kvøldið.
Leygardag fyrrapart fóru vit út at vála, tá møttu vit Annie og Johan har á laugavegnum. So kom Kári at fáa sær pannukakur, og um kvøldið var tað út at eta og síðani sjónleikur, og har hittu vit Joan og Tótu.
Othello uppsetingin hevur fingið misjøvn ummæli, og soleiðis var eisini í okkara hópi. Inga Rósa elskaði leikin, men Joan og Tóta hildu, at allar pallsnildirnar gjørdu, at sorgarleikurin kom ikki til sín rætt. Eg var imponerað av uppsetingini, sjáldsamt var, at Iago og Emilia eru sligin saman til ein óreinan persón, tað er Iago, og hon er kvinna. Othello hevði ikki svart hold (Ingvar E.Sigurðsson), men dálkaði seg illa, meðan leikurin var, so at hann var næstan kolsvartur av skitti. Annars var hann sagdur at vera "útlendingur", og áðrenn leikurin endar verður hann sendur "heim aftur". Ein heilt týðilig tilsiping til okkara egnu samfeløg. Ástarsambandið millum Desdemonu og Othello verður sera væl lýst, á pallinum er eitt kamar við plastveggjum, sum ein sær ígjøgnum og tó ikki. Vit hóma tað, sum hendir í kamarinum, sera væl gjørt og yndisligt. Leikararnir fara eisini úr leikinum eina løtu og tala á áskoðararnar, ein metatekstur mitt í øllum. Tú keddi teg ikki, men har var ræðuliga nógv av effektum, kanska í so. Tó er handa naglatornakrúnan bara á plakatini.
Sunnudagin var stórkavi, meira kavi enn tey hava havt síðani 1930. Vit høvdu eitt stevnimøti við Siggu, sum var í Føroyum og vitjaði, tá ið hon var barn, men fyrst fóru vit at vitja Thurið, sum hevur fingið nýggja mjødn, hon sá út sum ein drotning.
Vit vóru á MOKKA, ein gomul café, sum roynir at falla inn í tapetið, so at turistarnir ikki skula síggja hana. Og hvør skuldi koma inn har uttan Othello, ella Ingvar, tað var so stuttligt, at eg noyddist at fara at heilsa upp á hann, men hann var einki soleiðis blíður, sikkurt troyttur av fjepparum, hevði sett seg inst í eitt horn. Inga Rósa hevur passað børnini hjá honum fyri nógvum árum síðani. Stuttligt at hitta Siggu, kennskapurin er endurlivnaður av FB.
Á veg heim fóru vit á PØNK safn Íslands, ja teir duga at finna uppá!
Um kvøldið komu Rúnar og familjan og Guðný og Kári til døgurða, hugnaligt.
Mánamorgun fylgdist eg við IR, tá ið hon fór til arbeiðis, vit møttu Rúnari har á Sólvallagøtu.
Mánakvøld gisti eg í Stavanger. Týsmorgun kom eg til Føroyar.
Men eg má siga, at hatta við at ferðavinnan í Íslandi er vaksin, tað er also ikki lygn, sjálvt nú á hávetri er trongt av ferðafólki. Tá ið eg skuldi fara við flogbussinum, fóru einir 10 bussar avstað sínar sigghtseeing ferðir, ein bilstjóri og ein ferðaleiðari í hvørjum: Golden circle, ice caves, snowscooter , o.a. Har man ikki vera tespiligt í túninum á hásumri.
Skrivað hevur Bergljót klokkan 13:18
Subscribe to: Post Comments (Atom)


text:
Revsilógin verður dagførd og føroyskað
politikkur16-05-2017 - 17:01 - Jóanis Nielsen
REVSILÓGIN: Á heysti 2015 samtykti Løgtingið at heita á landsstýrið um at dagføra og endurskoða revsilógina. Løgmaður hevur sett sjøtul á arbeiðið, og semja er nú um at dagføra alla revsilógina yvir fimm ár.
- Hetta er eitt sera umfatandi arbeiði, sum er tíðarkrevjandi, men vit meta tað vera av stórum týdningi at tillaga revsilógina til føroysk viðurskifti, og tí raðfesta vit hetta høgt, sigur løgmaður, Aksel V. Johannesen.
Revsilógin er býtt í tveir partar: Ein serligan part og ein almennan part. Í serliga partinum eru brotsverk so sum kynslig brotsverk, fíggjarbrotsverk og brotsverk ímóti almennum myndugleikum. Hesin parturin verður dagførdur fyrst, og í ár er ætlanin at dagføra hesar kapitlar:
Kapittul 25: Brot móti lív og likam
Kapittul 26: Brot móti persónliga frælsi
Kapittul 27: At valda ónáðir og ærumeiðing (Freds- og ærekrænkelser)
Kapittul 28: Fíggjarbrotsverk
Kapittul 29: Serligar ásetingar viðvíkjandi løgfrøðiligar persónar
Síðani verður almenni parturin dagførdur, og hann fevnir um treytirnar fyri at revsa, til dømis aldur á brotsgerðarmanninum og ríkisborgaraskapur. Ætlanin er at vera liðugur við arbeiðið í 2021.
Í sama viðfangi samtykti Løgtingið í gjár at herða lóggávuna um kynslig brotsverk, sum millum annað hevur hesar broytingar við sær:
-
Persónur, sum er dømdur fyri seksuelt misbrúk av børnum, kann fáa álagt ikki at seta seg í samband við børn, sum viðkomandi ikki kennir, gjøgnum alnótina.
-
Reglurnar um neyðtøku verða víðkaðar til eisini at fevna um samlegu við ólógligum tvingsli og at útnytta eina hjálparleysa støðu hjá órættaða umframt samlegu við barn undir 12 ár.
-
Fyrningarfreistin fyri revsiábyrgd fyri seksuelt misbrúk av børnum byrjar frá tí degi, tá órættaði fyllir 21 ár. Hetta verður eisini galdandi fyri blúnisbrot av børnum undir 15 ár.
-
Kriminalisering av seksuellum sambandi við ættleidd børn verður síðustillað við seksuelt samband við biologisk børn.
- Misbrúk av sinnissjúku, menningartarni ella hjálparleysari støðu hjá órættaða og grovt misbrúk av arbeiðsligum ella fíggjarligum bundinskapi verður víðkað til eisini at fevna um seksuelt samband í hjúnarbandi.


text:
MFS kann við gleði boða frá, at MFS aftur hevur fingið eina nevnd í Aarhus.
Við at seta eina lokala MFS nevnd á stovn í Aarhus fáa tey lesandi har eina sterkari rødd og ikki minst skipaði viðurskifti og samband heimaftur til Føroyar. Tað stóra netverkið, ið MFS gjøgnum nógv ár hevur bygt upp við føroyskar myndugleikar og føroyskt vinnulív, verður nú eisini lætt atkomiligt hjá lesandi í Aarhus.
MFS vónar, við hesari lokalu nevndini, at tiltøk felagsins koma at røkka enn longur tvørtur um Danmark, og vónandi enn fleiri føroyingar í Danmark koma at knýta bond til Føroyar og vónandi hava Føroyar í huga eftir loknan lesnað.
Við at víðka lokalu nevndirnar til eisini at umfata Aarhus, verður møguleiki at upplýsa føroyskar næmingar um møguleikar í Aarhus, so sum lestrar- og bústaðarviðurskifti.
Tey, ið manna Aarhus-nevndina eru:
Maria Ziskason, forkvinna
Elsa Maria Magnusardóttir Olsen
Marin Ennistein Heinesen
Arne Winthereig


text:
Leygardagin kom fóðurflakin Svarthamar á Fuglafjørð
Tað er Bakkafrost, sum í samstarvi við JT Electric og Sandgrevstur, hevur keypt fóðurflakan, ið skal nýtast til alibrúkið í Funningsfirði.
Fóðurflakin er eitt eldri farmaskip, sum er umbygt. Av tí at skipið kemur at liggja stilt, eru maskinur, róður og skrúva tikin úr skipinum, soleiðis, at tað í dag er at rokna sum ein fóðurflaki.
Fóðurflakin er 70 metur langur, hevur 8 fóðurskipanir og lastar 600 tons av fóðuri. Hann er sama slag sum fóðurflakin, Skarðhamar, sum í dag liggur á Gøtuvík, skrivar netavisin.fo
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Í dag er Jóanis Erik Køtlum byrjaður í starvinum sum forstjóri fyri føroyska sjúkrahúsverkið og sum stjóri á Landssjúkrahúsinum.
Fyrstu dagarnar fara við innleiðslu, har hann kemur at seta seg inn í leiðsluuppgávur á Landssjúkrahúsinum, fíggjarviðurskifti, hitta depilsleiðslur og vitja á klinisku deildunum. Seinni í mánaðinum er ætlanin at vitja á Klaksvíkar og Suðuroyar Sjúkrahúsi.
Hóast nýggi stjórin hevur starvast á Landssjúkrahúsinum áður, er nógv at seta seg inn í. Somuleiðis er ein stór uppgáva fyri framman, saman við stjórunum á Klaksvíkar sjúkrahúsi og Suðuroyar sjúkrahúsi, at fáa samskipað alt sjúkrahúsvirksemið í Føroyum.
Jóanis Erik Køtlum hevur áður arbeitt 15 ár í føroyska heilsuverkinum, bæði á Landssjúkrahúsinum og í Heilsumálaráðnum, og hevur millum annað verið við til at menna Talgildu Heilsuskipanina, sum verður nýtt til skráseting av sjúklingaupplýsingum. Hann kennir tí væl til grundleggjandi KT amboð, sum verður nýtt í sjúkrahúsverkinum.
Harumframt hevur hann starvast sum stjóri fyri samlaða heilsuverkið í Grønlandi.
Jóanis Erik Køtlum er útbúgvin Cand. Merc. í búskaparfrøði við fíggjarstýring sum sergrein.
Nýggi forstjórin er vorðin evsti stjóri hjá uml. 1100 starvsfólkum í føroyska sjúkrahúsverkinum.


text:
Orð: Petur Jacob Sigvardsen
Lag: Eg ungur var og fattur við
Viðmerking: Yrktur á krossmessu 2007.
1. Miskunna mær, Gud, tí misgerð mín
er størri, enn eg kann bera,
tú náða meg, so at várkunn tín
meg reinan frá synd kann gera.
2. Eg misgerðir mínar fullvæl veit,
eg synd mína altíð síggi,
tá Gud til sannleiks at mær leit,
í iðran til hans eg flýggi.
3. Í misgerð og synd eg føddur varð,
hvønn dag eg dálkaður verði,
tí reinsa meg, Gud, miskunna mær!
og reinan frá synd meg geri.
4. Ja, skapa mær hjarta reint, o, Gud,
og gev mær ein nýggjan Anda,
í honum at ognast sælan lut:
eitt sinn við Guds ásjón standa.
5. Lat meg við gleði boða Guds prís
og gudleysum vegir tínar,
á frelsu manna syndara vís
og bót fyri syndir sínar.


text:
Í seinastu viku var spurnartekin sett við, hvat javnstøðunevndin man halda um kynsbýtið í einum møguligum samkyndum hjúnarlagi. Tá er ikki gott at hugsa um, hvat javnstøðunevndin man hugsa um úttøkuna til oyggjaleikirnar í 1993. Óli Olsen og Hjalti Gunnarstein vóru leiðarar, og afturat teimum vóru 10 íðkarar. Hvør og ein mannfólk. Frælsur ítróttur var framvegis heilt fesk ítróttargrein at rokna, og tað vóru fleiri, sum nýttu árliga FM á Svangaskarði, at royna síni evni, og fyri at vita, hvat hetta var fyri nakað. Nógv komu og nógv fóru. Men tá landsliðið til oyggjaleikirnar á Isle of Wight skuldi setast saman, var so smátt ein kjarna av trúgvum ungum monnum, sum veruliga høvdu lagt seg eftir frælsa ítróttinum.
Av teimum 12 útvaldu, vóru sostatt einans tríggir, sum skuldu til oyggjaleikir fyri fyrstu ferð. Finn Gert Hansen, spjótkastari av Saltnesi hevði vant og kappast í Danmark. Hann sóu vit ikki so nógv aftur til. Ási Mikkelsen av Sandi var sera evnaríkur spurtari og longdarloypari, sum hevði høgt støði í eini 10 ár. Hansara størstu úrslit eru eitt gullheiðursmerki í longdarlopi á oyggjaleikunum á Jersey í 1997 og eitt bronsumerki til DM innandura um aldarskiftið. Hann eigur enn føroyska metið í longdarlopi. 7,10 m leypa hann í 1999, og er hetta eisini eitt av teimum allar sterkastu úrstlitunum yvirhøvur í føroyskum frælsum ítrótti. Triðji debutanturin var undirritaði sjálvur.
St.fv. Heri Ziska, Debes Hammershaimb Christiansen, Niels Jákup Jakobsen, Finn Gert Hansen, Hjalti Gunnarstein og Óli Olsen. Húkandi frá vinstru: Ási Mikkelsen, Regin Reinert, Hallur Holm, Guttorm Sørensen, Jógvan Glerfoss og (Albert) Marni Joensen.
Ferðaleiðararnir báðir, Óli Olsen og Hjalti Gunnarstein hava saman við Niels Jákup Jakobsen verið við at menna ítróttin frá nærum púrt ongum, og hava verið við allan vegin síðani. Niels Jákup hevur verið í nevndini hjá bæði Bragdinum síðani tað bleiv endurstovnað, og hjá FÍF síðan stovningardagin í 2002. Eisini Hjalti og Óli hava tikið tøk í bæði Bragdinum og í sersambandinum. Jógvan Glerfoss og Debes H. Christiansen góvust stutt eftir hesar leikirnar, men eru komnir krútsterkir aftur, og hava nú í góð fýra ár gingið á odda við ungdómsvenjingini hjá Bragdinum. Regin Reinert var eisini við frá byrjan, og á sínum fyrstu oyggjaleikum í 1987. Regin, sum kappaðist fyri seinastu ferð á oyggjaleikunum í 1995, hevur tó alla tíðina verið knýttur at umhvørvinum kring okkum. Í dag situr hann við einari risauppgávu, at savna saman úrslit. Hesir tríggir seinast nevndu løgdu nógvar kreftir í FM-kappingarnar fyrst í 90’unum. Marna Joensen kunnu tit lesa um undir lúku 7.
Hera Ziska og Guttorm Sørensen skal man ikki byrja at skriva um, tí so tekur søgan ongan enda. Heilt stutt, so hava teir báðir staðið fremst at byggja upp teirra nýggju feløg, samstundis sum teir hava vant hvønn dag og kappast á hægsta stigi. Og samstundis hava teir brúkt almikla tíð sum venjarar. Ofta verður sagt, at maður kemur í mans stað. Men eg vænti tað skal leitast bæði væl og leingi, áðrenn slíkir megnarmenn verða funnir aftur.
F.v.: Guttorm Sørensen, Heri Ziska og (Albert) Marni Joensen
Úrslitunum bagdi heldur einki í 1993, tí eftir at hava drigið svart í 1991, komu aftur trý heiðursmerki til Føroyar. Heri Ziska kastaði longu tá 45,76 m og vann silvur í klingrukasti, Guttorm Sørensen vann bronsu á 10.000 m við tíðini, sum enn í dag er føroyskt met – 31.55,22 og Marni Joensen rann supertíðina 9.20,01 á 3.000 m forðarenning og vann bronsu.
Mannfólkahørmurin hevði lív og góðar dagar. Og søgurnar vóru bæði nógvar og góðar.


text:
Aftaná Grækarismessuhaldið gingu skótarnir út á økið, har spakin var settur í, til nýggja skóthúsið í Runavík.
Millum aðrar, var hesin raski ungi skótin.
15.03.2007
Spakarnir settir í.
Aftaná Grækarismessuhaldið gingu skótarnir út á økið, har spakin var settur í, til nýggja skóthúsið í Runavík.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Orð: Catesby Paget
Lag: William Henry Havergal
Týtt: Victor Danielsen
1. Frið, fullan frið við teg, áh, Gud,
hvør sæla er ei tað!
Eg, sum var fyrr ein fíggindi,
eg eri barn í dag,
2. Í míni gerð og av natúr
so langt frá tær eg stóð,
men nú av náði eri nær
ígjøgnum Kristi blóð.
3. Tað blóð, tað tók meg nær til tín,
ei nærri hugsast kann;
í Soni tínum eri eg
og líka nær sum hann.
4. Ófatandi er fyri mær,
áh, Gud, tín kærleiki!
So kærur, Sonur tín tær er,
so kærur eri eg.
5. Skal eg so syrgja, tá ið hann,
ið hevur stríð mítt strítt,
nú nátt og dag mín hirði er
og sigur: Alt er títt!


text:
Um Skúlablaðið
“Í felag loysa vit týdningarmiklar spurningar,” segði Jákup av Skarði, blaðstýrari á Skúlablaðnum, sum kom út í 1930 sum royndarnummar. Í ár er Skúlablaðið komið út í 85 ár samanlagt.
Fyrsta royndin at geva út eitt fakblað fyri føroyskar lærarar varð gjørd í 1923. Hetta fyrsta nummarið av Føroya Skúlablað var ógvuliga framsøkið og hevði stórar ætlanir, men lærarar tóku ikki undir við blaðnum. Eftir trý nummur, eitt í 1923 og tvey í 1924, datt útgávan niðurfyri. Johan Kallsoy var blaðstjóri og tann einasti, sum skrivaði í blaðið.
Skúlablaðið - soleiðis sum vit kenna tað í dag - kemur á fyrsta sinni út í desember 1930 sum eitt royndarnummar. Árið eftir - í 1931 í januar - kemur fyrsta regluliga blaðið, og kunngjørt verður í blaðnum, at ætlanin er at hava fýra útgávur um árið. Blaðstjóri er Jákup av Skarði, útgevari er enn sum áður Føroya Lærarafelag, sum tá æt Føroya kennarafelag. Formaður Føroya kennarafelags tá var Mikkjal á Ryggi, lærari í Bø.
Blaðið er komið út síðan, undantikið í 1941 og 1942. Sum skilst í nógvum teimum fyrstu Skúlabløðunum, fingu føroyskir lærarar danska fakblaðið Folkeskolen.
Stevnumiðið fyri blaðið finna við í høvuðsgreinini í royndarblaðnum. Har sigur blaðstýrarin, at felagið vónar, at blaðið kemur at vera til gagns fyri felagið og felagsskapin. Aðalfundur felagsins hevur til tá verið einasta forumið hjá lærarum í Føroyum, og tað er ov lítið, ikki minst tí aðalfundurin er á ólavsøku, og ófriður er á teimum flestu; “tað ræður um at fáa hetta frá hondini sum skjótast,” sum blaðstýrarin tekur til.
Allir lærarar kunnu koma til orðanna í blaðnum, at koma fram við teimum málum, teir halda vera verd at samráðast um. “Blaðið vil av øllum alvi arbeiða fyri, at Føroya kennarar í mentan og kunnleika mugu koma at standa javnsíðis kennarum í grannalondunum,” sigur greinskrivarin.
Blaðstýrarin umrøður stóru uppgávuna, ið liggur á øllum lærarum, og eggjar lærarum til at kunna seg um sálarheimin hjá øllum børnum: “At vera kennari er eitt fjølbroytt starv, tí hann má arbeiða við nógvum børnum, sum hvørt er ein heimur fyri seg. Um ein kennari vil hava fulla nyttu úr arbeiði sínum, so má hann kenna hvønn einstakan av hesum sálarheimunum. Hann má eisini kenna tey kor, hvørt barn hevur livað undir, tí tey hava verið við at skapa sálina. Ein kennari má tí fylgja við læruni um sálina, tí tað er tann einasti vegur, ið kann geva honum tilførslu av vitan um sálarlívið hjá øðrum, og kann kanska vísa honum leiðir, ið eru farbarar hjá honum.”
Blaðið hjá lærarum eigur at binda lærarar saman, “so at vit í felag loysa tílíkar týdningarmiklar spurningar,” sigur Jákup av Skarði í fyrstu grein síni í Skúlablaðnum.
Í 1932 minnir blaðstýrarin lærarar á, at “tað stóð í teirra hondum at gera blaðið til tað amboð, sum skuldi styrkja og menna samanhald læraranna um lívsstarv: uppaling barnanna og ungdómsins”.
Í 1937 kemur bara eitt blað út. Í 1939 hevur Rikard Long tikið við sum blaðstýrari og hann skipar blaðið fram til 1941. Orsøkin til, at blaðið ikki kemur út í 1941 og 1942 skilst á blaðskrivingini lutvíst vera vánalig prentsmiðjuviðurskifti, og at blaðstjórin ger arbeiði sítt fyri lítið og einki. Tá ið blaðið leggur fyri aftur í 1943, er Marius Johannesen blaðstjóri, og saman við øðrum myndar hann blaðið tey næstu 25 árini.
Í 1944 verður í blaðnum kunngjørt, at blaðið kemur út fýra ferðir um árið, og í 1946 sigur Poul E. Petersen í blaðnum, at Skúlablaðið nú var eitt gott blað, “stóð ikki aftanfyri skúlabløð í grannalondum okkara. Blaðstjórarnir hava gjørt og gera eitt stórt arbeiði her, men teir fáa einki fyri ómakin”. Poul E. Petersen leggur fram uppskot á aðalfundinum hjá Lærarafelagnum hetta árið, at blaðstjórarnir verða samsýndir við 300 kr. um árið umframt 20 prosent av lýsingarinntøkunum. Blaðstjórarnir fáa eisini heimild at vaksa um støddina á blaðnum og geva tað út 12 ferðir um árið.
Tilfarið í blaðnum nógv tey fyrstu árini eru frásagnir frá skúlaferðum uttanlands, drúgvar aðalfundafrásagnir, minningarorð, greinir um skúlar og skúlabygging, lærugreinir, lærarar, ið á ein hvønn hátt hava gjørt vart við seg og skúlamál sum heild. Nógv tilfar til skúlabrúks, fyrisagnir, aftursagnir og annað, hevur verið í blaðnum, javnan heilar skúlabøkur. Eisini mállæru- og rættskrivingarreglur eru javnan í blaðnum fyrstu árini. Miðskeiðis í fýratiárunum eru ofta greinir um tannrøkt og heilsurøkt hjá børnum.
Nógv tey fyrstu árini verður kunngjørt, hvør tekur við lærarastørvum her og har, og limalistin er í blaðnum eina ferð um árið. Til dømis verður í síðstu útgávuni í 1946 kunngjørt, at Frk. Vigga Cohr hevur tikið við starvi við realskúlan í Havn og er vorðin limur í felagnum.
Blaðið varðveitir stórt sæð sama leist heilt fram til áttatiárini, tó við skiftandi blaðstjórum. Misjavnt hevur verið, hvussu nógv uppsøkjandi tíðindatilfar um føroyska skúlan og skúlaskap hevur verið í bløðunum. Í áttati- og nítiárunum eru til tíðir fleiri blaðfólk knýtt at blaðnum, hetta sæst aftur í blaðnum við hópin av áhugaverdum greinum og samrøðum.
Í allarfyrstu royndini at geva Skúlablað út í Føroyum í 1923 og aftur í royndarnummarinum í 1930 verður eggjað lærarum at geva sítt íkast til blaðið, tað veri seg viðmerkingar, greinir, annað tilfar og eisini góð hugskot. Nú Skúlablaðið rundar teimum 85 árunum og samstundis fer undir eitt nýtt kapittul í søguni hjá blaðnum, nevniliga tekur eina heimasíðu í nýtslu, skal hetta eisini verða áheitanin frá núverandi blaðstjórn.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Hetta er ein smoothie uppskrift eg gjørdi til Ó blaðið. Tað er ofta at eg ynski mær okkurt frískt um morgunin, og hetta kemur heilt sikkurt undir tann bólkin. Eitt frískt pust at byrja dagin við.
Smoothie v/ Kiwi og berum
Til tvær portiónir
1 kopp fryst jarber
¾ kopp fryst hindber
½ kopp fryst bláber
2 kiwi
1 kopp appilsindjús
2 tsk vaniljusukur
Sker skalið av kiwinum og sker tær í smáar bitar. Koyr síðani alt tilfarið í ein blendara. Um tú ynskir, tín smoothie eitt sindur tjykkri, so ber til at koyra jogurt í. Tá tilfarið er samlað til ein bleytan konsistens, er bert eftir at fylla gløsini og borðreiða.
M&K


text:
1. deild menn09-09-2017 - Jónfinn Petursson
1. deild menn, 21. umfar: B68 – HB 0-2
Okkara næstbestu hava við sera góðum sigri á oddafiskunum av Toftum næstan tryggjað sær tilveruna í deildini.
Eftir bara fimm stig í seinastu fimm dystunum komu vit aftur á slóðina, tá vit leygardagin vunnu góðan sigur á B68 á Svangaskarði.
Dagsins maður gjørdist áleyparin, Rói av Fløtum, ið skoraði bæði málini. Fyrra málið kom, tá bara seks minuttir vóru leiktir, og tveir minuttir fyri tímaslagið økti Rói til endaliga úrslitið 2-0 til okkum.
Við hesum góða sigrinum hava okkara menn vónandi vendi keðiligu gongdini og herja á, tað ið eftir er av kappingini.
Flott avrik og hjartaliga til lukku.
Koyr á, HB!!!!
HAGTØLINI
1. deild, 21. umfar: leygardagin 9. september 2017 kl. 15.00 á Svangaskarði
B68 – HB 0-2 (0-1)
0-1 Rói av Fløtum 6’
0-2 Rói av Fløtum 58’
Gult kort: Heri H. Mohr og Bárður Mittelstein
Liðið: Mattias Lamhauge – Poul Thomas Dam, Pætur Ejdesgaard (Tóri Rasmussen 76), Hjalti K. Djurhuus, Rói av Fløtum, Heri H. Mohr, Tór av Skarði (Martin Dam 86), Jákup F. Hansen, Símun N. Samuelsen, Aron Clementsen (Páll Mohr Joensen 80) og Bárður Mittelstein (liðsk.)
Óbrúktur eykaleikari: Roðar Heðinsson
Venjari: Andrew av Fløtum
Dómari: Andreas Josephsen
Hjálpardómarar: Jan Gardar og Kristian G. Joensen


text:
Tjóðveldisfákunna
Politikkur23-11-2017 - 08:51 - Jóanis Albert Nielsen
Í nýggjum Facebook-uppslagi leggur Tjóðveldi hart eftir – ja, øllum uttan sær sjálvum. Andstøðan skal hava snýtt Palleba og Marsonnu til ikki at taka undir við galskaps-uppskotinum hjá Høgna Hoydal, sigur flokkurin. Øll hoyringarsvarini frá fiskimonnum, bankum, fakfeløgum hava onki við sakina at gera. Tann sum hevur skrivað er so fákunnugur, at hann kallar politikkin hjá andstøðuni, serliga Fólkaflokkinum, fyri øvundsjúku, og fer enntá so langt til at siga, at politikkurin hjá Fólkaflokkinum hevur “dustsogið flest øki í landinum”, og at Fólkaflokkurin ikki “unnir bygdunum kring landið eitt sindur”.
Eg veit ikki hví tað er neyðugt at minna á, at tað er bara miðsavningarpolitikkurin hjá Tjóðveldi, sum hevur fingið “stórkapitalistar” og verkamenn at taka lógvatak og ressast, tí teirra arbeiðspláss (sum liggja uttanfyri Havnina) eru hótt. Eisini kommunur hava rópt varskó og víst á, hvussu nógv tær fara at missa, um politikkurin hjá Tjóðveldi verður framdur. Ja, eisini borgarstjórar í Eysturoynni, sum flestallir eru tjóðveldismenn!
Sjálvt um ógrundaði kritikkurin er harður, finnast tó glottar í uppslagnum. Høgni Hoydal verður tikin fram sum ein hetja, sum “hevur vunnið okkum størri uppsjóvarkvotur enn nakrar annar landsstýrismaður í fiskivinnumálumn nakrantíð!”
Ja, tað er ógvuliga lætt at standa á herðunum hjá einum øðrum og kalla seg høgan! Tað er bara ein maður, sum hevur verið ein Dávid ímóti Goliat, og tann maðurin hevur ikki Hoydal til eftirnavn. Satt at siga, so talaði Tjóðveldi at, tá Føroyar tóku seg úr táverandi makrelavtalu fyri at krevja sær sín størra og rættvísa part. Tíbetur vóru øll okkara fólkavaldu ikki so ryggleys – tí annars høvdu vit neyvan fingið 5-ára avtaluna í 2014, sum vit enn í dag heysta fruktirnar av.
Sama árið sóu vit Tjóðveldi flætta fingrar við Alex Salmond og SNP í Skotlandi, sum róptu eina harðast um at steingja havnir fyri føroyskum skipum. Nei, Tjóðveldi hevur langt síðani mist sína føling við fiskimanninum og fiskivinnuni. Vónandi klára teir meira skilagóðu partarnir av samgonguni at halda fast og ikki geva eftir. Og enn meira týdningarmikið, vónandi fáa vit eina nýggja samgongu, sum hevur undirtøku frá fólkinum at avgreiða hetta týdningarmikla mál.
Tummas Jóhan í Djónastovu


text:
Kunning í sambandi við verkfall og verkbann
Góðu foreldur Eftir boðum frá pedagogfelagnum fara undirritaða og Jóhanna, sum er varaleiðari, í verkfall í morgin kl. 07:00. Hetta kemur fyrst og fremst at ávirka virksemið á stovuni, sum Jóhanna arbeiðir á, men kann eisini koma at hava ávirkan á virksemið á hinum stovunum. Aftur at hesum, hevur Kommunala arbeiðsgevarafelagið boða frá verkbanni […]
Sóljubørnini spæla sjónleik
Heyhey Í nógvar vikur hava vit í sóljuni vant sjónleikin Snjóhvíta og Sjórænararnir fram til foreldrakaffi sum var í gjár 20. november. Sjónleikurin snúði seg um nakrir sjórænarir, sum vildu hava skattin hjá høgguslokkinum. Samstundis var Snjóhvíta í skóginum og bleiv fangað av sjórænarunum, men so kom prinsurin og bjargaði prinsessuni, og afturfyri vísti hann […]
Jólahald á Dagstovninum á Argjum
Hósdagin 7. desember verður jólahald á Dagstovninum á Argjum. Skrá fyrrapartin: Kl. 9:30 Allar stovurnar møta í Akkuleyu til jólahugna Felagssangur (Eitt fjós og ein krubba) Smæran framførir Summardáin framførir Akkuleyan framførir Blákollan framførir Sóljan framførir Børkuvísan framførir Vaksin framføra sang og sjónleik Vit dansa um jólatræið (Sangir: Lítla fitta nissa mín, Vit ganga runt um […]
Ein góður túrur framvið Sandá.
Áheitan!
Úr skónum, tá vit koma inn á stovnin Framyvir fara vit at heita á øll um at lata seg úr skónum, tá komið verður inn á stovnin. Hetta hevur serliga stóran týdning, tá tað er kavi og vátt í veðrinum, tí gólvini verða sera vát og skitin, tá vit koma inn í skóm. Minka […]
Mál og samskifti
Síðan august hava vit í Akkyleyuni lagt dent á, at læra hvønn annan at kenna og at øll koma at trívast. Somuleiðis hava vit arbeitt við “mál og samskifti”, tí at eitt vælment mál er av stórum týdningi fyri at barnið trívist. Vit brúka málið til at greiða frá okkara tørvi, og til at deila […]
Pannukøkur og ís
Í dag vóru vit so heldig at fáa pannukøkur og ís til millummála, aftaná vit høvdu verið úti og spælt í kuldanum. Nú kavin skjótt fer at koma, er tað ordiliga gott at hava eina heita kavadrakt og góðar vøttir at fara í – so verða vit so ikki køld 🙂 Takk fyri í dag, og […]
Hugflog og dirvi
Skúlabólkurin – Nólsoy
Hvønn dag síggja vit út á Nólsoynna. Vit í skúlabólkinum fara at kanna, hvat er á oynni. Aftaná vit høvdu verið ein túr og hugt eftur Nólsoynni, fóru børnini at tekna Nólsoynna. Her síggja vit tvær barna-myndir av Nólsoynni.


text:
Sunnanfyru býin Luxor í Egyptalandi hava fornaldarfrøðingar nú funnið eina stóra grøv. Tað skrivar Al-Jazeera.
Grøvin er mett at vera eini 3500 ára gomul, og hon hýsir standmyndir av einum kongaligum gullsmiði og konu hansara. Umframt hetta eru eisini mumiur í grøvini og fleiri lítlar standmyndir, skornar úr leiri, kálksteini og træi.
Økið í kring um býin Luxor er fult av grøvum og øðrum fornaldarleivdum og tískil verður nógv fornaldararbeiði gjørt her. Av tí sama hevur hetta økið leingi verið ein av teimum heilt stóru ferðafólkastaðsetingunum í Egyptalandi, men talið av ferðafólkum her er fallið nógv seinastu árini. Mett verður, at hetta er orsakað av kollveltingini í 2011, tá fyrrverandi forsetin Hosni Mubarak varð settur frá, og nógvur ruðuleiki valdaði í landinum.
Nú heldur Khaled al-Anani, ráðharri í fornmálum, at hesin seinasti fornaldargrevsturin kann skapa umstøður fyri veksandi ferðavinnu í økinum aftur.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Undan fyrstu Listastevnuni í 2001 eydnaðist at skapa samband við listastevnuna í Galway og írsku operuna í Dublin, sum hevði hálva øld á baki. Fyri fyrstu ferð høvdu tey hug at fara uttanlands og bjóðaðu okkum eina ferðandi uppseting av Madame Butterfly. Gamaní ein kuffert-sýning, men her á leiðum var opera ikki sædd áður. So her vórðu sambond skapt millum tónleikarar og kórsangarar, sum aldri áður. Tey mongu, ið høvdu loyst billett til framførslurnar, fingu eina ógloymandi uppliving. Eisini Astrup í Føroyabanka, sum var høvuðsstuðul.
Írska tjóðardagin hetta árið endaði Sosialurin oddagreinina soleiðis:
…So tað er meiri enn so, at okkara vegir hava krossast, teir føroysku og teir írsku, gjøgnum søguna og higar til dags. Ikki minst, tá Tróndur Patursson var við í tiltiknu Brendans-ferðini hjá Tim Severin í 1978. Nú er eisini mangt, ið bendir á, at tað fragdarhúsið, sum Norðurlandahúsið er, hevur hepnast at knýta enn eitt írskt samband til Føroya. Leiðslan í írsku operuni hevur vitjað í oyggjunum og semja er millum partarnar um, at menna henda mentunarliga fremmanda, men dýrmetta skatt, so eisini tey, ið hava búsett seg so fjarskotið, sum í Føroyum og í Galway, kunnu njóta góða, altjóða operu. Hetta er mentapolitikkur, útintur av áhugaðum eftir bestu forskriftum. Góða pátriksmessu, bæði her og í Írlandi!


text:
Frá 1. mai 2016 er Lena Lambaa er sett í starv sum smittuverjufrøðingur við Heilsuverk Føroya.
Lena er útbúgvin sjúkrarøktarfrøðingur, og hevur arbeitt fleiri ár á infektiónsmedisinskari deild á Odense Universitetssjúkrahúsi.
Starvið sum smittuverjufrøðingur umfatar sjúkrahúsini og primera heilsuøkið.
Uppgávurnar hjá smittuverjufrøðinginum eru millum annað at skipa fyri almennum- og bráðfeingis smittufyribyrgjandi tiltøkum, at ráðgeva um smittufyribyrgjandi sniðgeving av nýbygningum og umbyggingum og keyp av røktar- og viðgerðarútgerð.
William Smith heldur fram í sínum starvi í eitt ár, meðan Lena er í upplæring til starvið.


text:
Hov
Hov er ein bygd i Suðuroy. Hov er gomul bygd og er umrødd í Føroyingasøgu. Har búði høvdingurin Havgrímur, og har hevði hann hov til sína gudadyrkan. Av hesum hevur bygdin fingið navn. Grøvin hjá Havgrími og hesti hansara er omanfyri bygdina, Undir Homrum, har sum bygdin var fyrr, áðrenn fólk fóru at byggja longri niðri. Bygdin liggur við Hovsfjørð.
Innihaldsyvirlit
Vegir og gøtur í bygdini og Hovstunnilin[rætta | rætta wikitekst]
Hovstunnilin eitur tunnilin millum Øravík og Hov í Suðuroy. Tunnilin varð alment tikin í nýtslu leygardagin 20. oktober 2007.[2] Hovstunnilin er 2.435 metrar langur og er 10 metrar breiður og hevur kostað 150 milliónir at gera. Áðrenn tunnilin kom var einans koyrandi eftir gamla vegnum um Hovsegg, sum læt upp 1. oktober 1958.[3] Áðrenn vegurin um Hovsegg læt upp í 1958, var ongin koyribreyt til bygdirnar norðanfyri Hovsegg. Tá máttu fólk antin ganga eftir varðagøtunum ella sigla.
Tann 23. november 2005 varð adressuskráin í Hovi góðkend av matrikulstovuni, gøturnar eita: Garðsvegur, Brekkuvegur, Í Leivsgarði, Brúarvegur, Stapavegur, Traðarvegur, Heygavegur og Við Grind.
Brot úr føroyingasøgu[rætta | rætta wikitekst]
Hov var ein høvuðsbygdin í Føroyum í víkingaøld, og søgnin sigur, at stutt eftir, at Føroyar vórðu kristnaðar, varð kirkja bygd í Hovi. Seinri er bygdarinnar støða viknað, og søgnin sigur eisini, at seinasta kirkjan varð flutt til Porkeris um trúbótarleitið. Havgrímur æt ein maður sum búði í Suðuroy í Føroyum. Hann var mætur, múgvandi og harðrendur. Kona hansara æt Guðrið, og hon var dóttur Snæúlvs. Havgrímur var høvdingi yvir øðrum helminginum av oyggjunum. Hann hevði fingið tær í len av Haraldi gráfeldi, sum tá var kongur í Noregi. Havgrímur var ógvuliga brályntur, og bar ikki orð fyri at vera serliga vitur maður.
Ein húskallur hansara æt Einar, og var róptur Suðringur. Ein annar maður Havgríms æt Eldjarn Kambhøttur. Hann var orðmikil, illorðaður, fávitskutur og ilskur, latur, meinskur og eitt illmælt lyguvætti.
Hovs Kirkja[rætta | rætta wikitekst]
Tá ið Vágsbygd fekk nýggja kirkju, varð hin gamla kirkjan flutt til Hovs og vígd aftur har í 1943.
Upprunaliga var tað íslendingurin Guðbrandur Sigurðson, ið stóð fyri arbeiðinum at smíða kirkjuna á Kirkjukletti í Vági. Hon var 13 alin long og 6½ breið við 9 stólum mannfólkamegin og 8 stólum konufólkamegin. Kirkan varð bygd 1862.
Teir, sum stóðu fyri arbeiðinum at taka gomlu kirkjuna á Kirkjukletti niður, vóru arkitekturin Johan Hofgaard og Johan Hammer, timburmaður. Teir tóku bretti fyri bretti niður og merktu tey. Sama var við bjálkunum. Síðan var alt tilfarið koyrt í lastbili út á kaiina í Vági, har tað varð flutt við skipi til Hovs. Av Stapanum varð tað borið niðan á tað staðið, sum hovbingar rópa Innan Glyvur. Grund varð laðað, og kirkjan sett upp aftur av nýggjum. Umframt arkitektin Hofgaard og Johan Hammer, hjálptu Leivur Jespersen og Hans Pauli Luid við at smíða kirkjuna upp aftur av nýggjum. Tá ið kirkjan stóð á Kirkjukletti hevði hon flagtak, men nú tá ið hon varð bygd av nýggjum, løgdu teir galvaniserað jarntak á.
Tann 14. februar 1943 varð kirkjan vígd. Gulak Jacobsen, sum var fyribils settur próstur, vígdi hana.
Myndir[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ Landsverk.fo, Hovstunnilin letur upp, Skráin fyri dagin
- ↑ Privat heimasíða við tíðindastubba frá Suðurrás, "Gamli vegurin".


text:
Føroya fyrsti clown-leikur til vaksin, leikstjórnaður av víðagitna Commedia Dell’Arte-meistaranum Mario Gonzalez.
Í 2014 ferðaðist Eventmálaráðið land og ríki runt við Terry’sa Saga. Heilar 35 sýningar á 17 ymiskum støðum kring landið fyri yvir 3.200 áskoðarum.
Nú ber til at keypa og leiga vælumtókta Terry í HD-góðsku frá væleydnaðu Ólavsøkusýningini 2014.
Í 60 minuttir (+ unikt eykanummar) fresar Terry ígjøgnum føroyska samleikan og guidar okkum ígjøgnum søguna um Sigmund og Trónd. Í stuttum verður føroyski samleikin eltur, snaraður, tugdur og sniffaður í hesum lívsjáttandi flennifesti har eingin sýning var eins og hvør einasta løta óforútsigilig.
Soleiðis segði ein áskoðari aftaná Terry'sa Saga - LIVE á Ólavsøku 2014:
Alt mítt upphav, mínar røtur, mín samleiki, mítt blóð, mín tjóð, mítt fólk og mín søga. Alt liggur í skeljasori eftir ein keldukritiskan tíma av Terry í gjárkvøldið. 60 Minutes go home, vónandi fert tú at turnera kring landið, tí hatta var sgu klassi!
Leikari: Kjartan Hansen
Leikstjóri: Mario Gonzalez


text:
- Tíðindi, mentan og ítróttur
Maurice Ross venjari hjá Víkingi
Tað verður 36 ára gamli skotin, Maurice Ross, ið skal venja tvífaldaðu føroyameistararnar í 2018 og 2019.
Víkingur og Maurice Ross hava skrivað undir sáttmála, sum er galdandi í tvey ár.
Hevði fleiri møguleikar
Maurice Ross sigur við Kringvarpið, at hann var eisini í samráðingum við NSÍ, og at hann er takksamur fyri, at felagið vísti honum áhuga.
Hann ivaðist tó ikki í at velja Víking, tá hann og nevndin í felagnum vóru blivin samd.
- Víkingur hevur landsliðsspælarar og nógvar rutineraðar spælarar. Eg vil menna teir, men eg veit eisini, at Víkingur er felagið, ið er mest mennandi fyri meg, sigur Maurice Ross.
Hann takkar samstundis undanfarna venjaranum, Sámal Erik Hentze, sum hevur syrgt fyri, at Víkingur aftur í komandi ári er í Champions League-kappingini
NSÍ var eisini áhugað í Maurice Ross, sum endaði við at velja Víking
Nýggir spælarar í hópin
Maurice Ross sigur, at tað fara at koma nýggir spælarar í Víkingshópin.
- Tað er eingin loyna, at miðalaldurin er høgur, og tí mugu vit hava nakrar spælarar afturat. Vónandi fer tað at eydnast at fáa nakrar ungar spælarar upp úr 1.deild.
Maurice Ross sigur eisini, at tað er sannlíkt, at onkur spælari úr útlandinum fer at koma til Víking.
Hann sigur tó, at hann eisini ætlar sær at fáa meira burtur úr spælarum, sum longu eru í hópinum. Maurice Ross nevnir eitt nú Heðin Hansen.
- Um tú spyr meg, so kann Heðin Hansen spæla á landsliðnum, um hann ger tað, sum skal til. Eg ætli mær at fáa tað fram í honum, sigur Maurice Ross.
Maurice Ross ætlar, at Víkingshópurin skal telja 22 spælarar, sekstan royndar spælarar og seks ungar spælarar.
Fer at tosa við Fróða Benjaminsen
Landsliðsmiðvallarin, Fróði Benjaminsen, verður fjøruti ár í desember, og hann hevur ikki gjørt av, um hann fer at spæla fótbólt í 2018.
Men stendur tað til nýggja venjaran hjá Víkingi, so verður Fróði Benjaminsen í hópinum.
- Fróði er ein fantastiskur spælari, og hann hevði styrkt øll feløg í Føroyum. Eg fari at gera mítt fyri at sannføra hann um at spæla víðari.
Maurice Ross ynskir, at Fróði Benjaminsen skrivar nýggjan sáttmála við Víking.
Aldur er ikki avgerandi
Miðalaldurin hjá Víkingi er høgur, men tað er ikki so týdningarmikið, sigur Maurice Ross, tí fyri hansara viðkomandi snýr alt seg um hugburð.
Tað er líkamikið, um spælarin er sekstan ella fjøruti. Um viðkomandi vil renna, pressa og spæla væl í 95 minuttir, so fær hann møguleikan í mínum hópi.
Næstbesta liðið hjá Víkingi var mannað við ungum spælarum og endaði á øðrum plássi í 1.deild, og nýggi venjarin sigur, at hann vónar, at onkur av teimum klárar at spæla seg á Effoliðið.
Offensivari víkingar
Víkingur hevur í ár fyri tað mesta spælt við 4-5-1 spælskipan, har tað við sera góðum skjótálopum mangan hevur eydnast væl at revsa mótstøðuliðini.
Maurice Ross sigur, at hann ætlar, at Víkingur skal vera í einari meira offensivari útgávu, tá teir spæla á heimavølli.
- Eg haldi ikki, at meistararnir skulu spæla við einari 4-5-1 skipan, har teir dúva upp á skjótálop, tá teir spæla á heimavølli.
- Øll feløg skulu føla, hvar tey eru komin, tá tey spæla í Gøtu, og tað hevur við sær, at vit fara niðan á vøllin at pressa.
Høg mál
Víkingur hevur vunnið føroyameistaraheitið í fótbólti í tvey ár á rað, og tí er málsetningurin sjálvsagt eisini høgur fyri 2018.
- Eg havi tosað við nevndina, og vit vilja klára okkum væl í steypakappingini, kappast um føroyameistaraheitið og klára okkum væl í Champions League.
- Soleiðis er tað bara, tá man er venjari hjá meistarunum, sigur Maurice Ross.
Byrjar í januar
Maurice Ross er í løtuni staddur uttanlands, har hann heldur feriu, men hann kemur aftur til Føroya í einum av komandi døgunum.
- Eg fari at hava ein fund við spælararnar, har eg fari at greiða teimum frá, hvat eg ætli mær við Víkingi.
- Teir mugu eisini tá siga mær, um teir eru tilreiðar at geva tað sum skal til, sigur Maurice Ross, sum fer at hava fyrstu venjingina við Víkingi í januar.
Hagtøl um Maurice Alexander Ross:
- Hann er 36 ár, føddur tann 3. februar í 1981.
- Hann kom víða sum fótbóltsspælari. Hann spældi fyri ellivu feløg: Glasgow Rangers, Sheffield Wednesday, Wolverhampton Wandereres, Millwall, Viking, Kocaelispor, Aberdeen, Beijing Guoan, Motherwell, Livingston og FK Vidar.
- Hann vann bæði skotsku landskappingina og steypakappingarnar við Rangers. Hann skjeyt eisini fyrsta málið í steypafinaluni í League Cup í 2005, tá Rangers vann 5-1 á Motherwell.
- Hann var tá sera nær við at skriva undir sáttmála við West Ham, men Rangers vildi ikki lata hann fara.
- Sum høgribakkur spældi hann 13 landsdystir fyri Skotland.
- Yrkisleiðin var í hæddini, tá hann spældi fyri Rangers. Hann hevur fyrr sagt, at hann dugdi illa at tillaga seg í hini feløgini.
- Hann hevur fyrr verið venjari í Norra. Í tvey ár stóð hann á odda fyri Sola FK, sum spælur í fjórðbestu deildini í Norra, og í fjør var hann venjari hjá Egersunds IK, sum spælur í triðbestu deildini.
- Hann segði starvið hjá Egersunds IK frá sær, tí hann misti sítt borgarliga starv.
- Hann var venjari hjá TB/FC Suðuroy/Royn í 2017. Felagið endaði á áttanda plássi í Effodeildini
Sí eisini


text:
Nigro Bjarki Hermansen og Oddmar við Korkusá vardu BS-verkætlanina 20. desember í 2017.
Teir gjørdu royndir við at taka lýs á ymsum dýpum við eini pumpu, umframt at teir tóku royndir beint undir vatnskorpuni við glúpi, sum er vanligasta mannagongdin.
Royndirnar vísa, at pumpan er eitt væl egnað amboð til kanningar av lúsum djúpri í sjónum.
Harumframt kann tað vera ein fyrimunur at taka royndir við pumpu um summarið, tá nógvur gróður er í sjónum, sum tippir glúpin.
Royndir vórðu gjørdar við vatnskorpuna og niðri á ávikavist 10 og 20 metra dýpi. Hesar vístu, at lýs vóru á øllum dýpum. Tað skrivar Fiskaaling í tíðindaskrivi.
Vanligt hevur verið, at lúsin er at finna í ovastu fáu metrunum í sjónum.
Kanningarnar, sum teir báðir gjørdu í samstarvi við Fiskaaling vístu, at lúsin var væl djúpari í sjónum, enn higartil hildið.
Tað gekst væl við uppgávuni og teir báðir fingu próvtralið 12.
Vegleiðarar vóru Eilif Gaard frá Havstovani, og Øystein Patursson og Gunnvør á Norði frá Fiskaaling. Próvdómari var Kirstin Eliasen frá Fiskaaling.


text:
Andlát og jarðarferðir verða lisin uttan kostnað í útvarpinum. Les meira her Send inn andlát
- Tíðindi, mentan og ítróttur
Andlát
Andlát
Kistan við Eyðfinn Sondum fer úr Landssjúkrahús kapellinum mánadagin kl 17.
Jarðarferðin verður úr Havnar kirkju týsdagin kl 13
19-01-2018 18:15
19-01-2018 12:35
Maria Mortensen, vanliga nevnd Mia hjá Bona, andaðist á Lágargarði, hósdagin, 91 ára gomul.
Kistan fer av Lágargarði sunnudagin klokkan 17.
Jarðarferðin verður úr Vesturkirkjuni mánadagin klokkan 14.
Kistan við Jensiu Vatnhamar fer úr Landssjúkrahúskapellinum fríggjdagin kl. 17 og jarðarferðin verður frá Argja kirkju leygardagin kl. 13.
Minnisgáva kann latast Javna, konto í peningastovnunum.
18-01-2018 18:15
18-01-2018 12:35
Jensia Vatnhamar, fødd Poulsen, ættað av Eiði, búsitandi á Argjaboða, andaðist á Landssjúkrahúsinum mikudagin 17. jan, 87 ára gomul.
Farið verður úr Landssjúkrahúskapellinum fríggjadagin kl. 17.
Jarðarferðin verður úr Argja kirkju leygardagin kl. 13.
Minnisgáva kann latast Javna, konta í peningastovnunum.
18-01-2018 18:15
18-01-2018 12:35
Eyðfinn Sondum, Tórshavn, andaðist mikudagin 17. januar 85 ára gamal.
Farið verður úr kapellinum á Landssjúkrahúsinum mánadagin 22. januar klokkan 17.
Jarðarferðin verður úr Havnar kirkju týsdagin 23. januar klokkan 13.
18-01-2018 12:35
Karl Simonsen, ættaður úr Nesinum í Vestamnna, andaðist á Landssjúkrahúsinum mikudagin, 89 ára gamal.
Farið verður úr Landssjúkrahúskapellinum sunnudagin klokkan 17.
Jarðarferðin verður úr Havnar kirkju mánadagin klokkan 13.
Minnisgáva kann latast Lágargarði, konta í peningastovnunum.
18-01-2018 18:15
Erling Petersen, Eiði, ættaður úr Kollafirði, andaðist á Korndalsbýlinum á Eiði, mikudagin 17. januar, 85 ára gamal.
Jarðarferðin verður úr Eiðis Kirkju mánadagin 22. januar. kl. 14.00.
Tey, ið vilja minnast Erling við blómum ella kransi, kunnu lata Korndalsbýlinum eina gávu, konta í Bank Nordik.
6460-5614890
Karen Mariane Eliassen, kona David Eliassen, búsitandi í Farum, andaðist 14. januar, 84 ára gomul.
Jarðarferðin verður úr Farum kirkju mikudagin 24. janaur klokkan 11.
Kistan við Majfred Rasmussen fer úr kapellinum á Landssjúkrahúsinum í kvøld kl 18.
Jarðarferðin verður úr Havnar Kirkju fríggjadagin 19.januar kl 13.
16-01-2018 12:35
Andreas Eli Olsen, vanliga nevndur Dia, ættaður úr Miðvági og búsitandi í Hammerfest í Noregi, andaðist sunnudagin 14. Januar 79 ára gamal.
Jarðarferðin verður úr Hammerfest kirkju týsdagin 23. Januar kl. 11:00.
17-01-2018 12:35
16-01-2018 12:35
Jóhanna Olsen fer til gravar úr Kirkjugarðskapellinum hósdagin kl. 13.
17-01-2018 12:35
Kistan við Johnvá Josephsen, Klaksvík, fer úr Betesda hósdagin 18 januar kl 13. Tey, ið vilja minnast Johnvu kunnu lata Zarepa eina gávu, konto í peningastovnunum.
Friðjón Jacobsen, Hósvík, fer til gravar úr Hósvíkar kirkju í dag kl. 14.
Tey, ið vilja minnast Friðjón, kunnu lata Hósvíkar kirkju eina gávu, konto í Betri banka.
16-01-2018 12:35
Jógvan Hendrik Johannesen fer til gravar úr Mesinge kirke á Fyn
hósdagin 18. januar kl. 11.
Agnas Jonhild Ellingsgaard, Leirvík, fer til gravar úr Leirvíkar kirkju mikudagin kl. 13.
16-01-2018 12:35
15-01-2018 18:15
15-01-2018 12:35
Friðjón Jacobsen, Hósvík, fer til gravar úr Hósvíkar kirkju mikudagin 17. januar, kl. 14.
Tey, ið vilja minnast Friðjón, kunnu lata Hósvíkar kirkju eina gávu, konta í Betri banka.
16-01-2018 12:35
Jan Ehlers, ættaður úr Svendborg, búsitandi í Sørvági, andaðist í heiminum leygardagin 13. januar, 72 ára gamal.
Kistan fer úr Landssjúkrahúskapellinum mikudagin kl 12.00. Jarðarferðin verður úr kirkjugarðinum í Sørvági kl. 13.30.
16-01-2018 12:35
Majfred Rasmussen, ættaður av Strondum, búsitandi í Havn, andaðist á Landssjúkrahúsinum leygarkvøldið 13. januar, 93 ára gamal.
Farið verður úr kapellinum á Landssjúkrahúsinum hóskvøldið 18. januar kl.18.
Jarðarferðin verður úr Havnar Kirkju fríggjadagin 19. januar kl. 13
16-01-2018 12:35
15-01-2018 18:15
15-01-2018 12:35
Hallur Samuelsen, Miðvági, andaðist á Sýnuni sunnudagin, 14. Januar, 85 ára gamal.
Jarðarferðin verður úr Miðvágs Kirkju, mikudagin kl 14.
Minnisgáva kann latast Miðvágs Kirkju, konta í peningastovnunum.
16-01-2018 12:35
Daniella Olsen, ættað av Sandi, andaðist á Boðanesheiminum mánadagin 15. januar, 104 ára gomul.
Minningarhald verður á Boðanesheiminum mikudagin klokkan 12.
15-01-2018 18:15
Kistan við Agnas Jonhild Ellingsgaard, Leirvík, fer úr Landssjúkrahúskapellinum týskvøldið kl.18
Jarðarferðin verður úr Leirvíkar kirkju mikudagin kl. 13
15-01-2018 12:35
Laura Højgaard, Tórshavn, andaðist á Láargarði leygardagin 13 januar, 105 ára gomul.
Bønarhald verður á Láargarði týsdagin kl 17.00, jarðarferðin verður úr Havnar Kirkju mikudagin kl 13.00
15-01-2018 12:35
Johnvá Josephsen, fødd Guttesen, Klaksvík, andaðist á Klaksvíkar Sjúkrahúsi sunnudagin, 72 ára gomul.
Jarðarferðin verður úr Betesda hósdagin 18. januar kl. 13.
Tey, ið vilja minnast Johnvu kunnu lata Zarepa eina gávu, konta í peningastovnunum.
15-01-2018 12:35
Jógvan Hendrik Johannesen, ættaður úr Havn, búsitandi í Munkebo,
andaðist leygardagin 13. januar, 67 ára gamal.
Jarðarferðin verður lýst seinni.
14-01-2018 18:15
Agnas Jonhild Ellingsgaard, Leirvík, andaðist sunnumorgunin 14 jan. á Landssjúkrahúsinum, 83 ára gomul.
Jarðarferðin verður lýst seinni
14-01-2018 14:10
Jarðarferðin verður lýst seinni.
Kistan við Kristian Martin Hammer, vanliga nevndur Gissi, fer av Ellis- og Røktarheiminum í kvøld kl. 18.00.
Jarðarferðin verður úr Glyvra kirkju sunnudagin kl. 14.00.
Tey, ið vilja minnast Gissa, kunnu lata Ellis- og Røktarheiminum í Runavík, "Norðurstova", eina peningagávu.
12-01-2018 18:15
Erling Larsen ættaður úr Porkeri, búsitandi í Marstal, andaðist hósdagin 11. januar, 91 ára gamal.
Jarðarferðin verur lýst seinni
Benny Samuelsen, fyrrverandi blaðstjóri, andaðist 30. desember á Boðanesheiminum, 89 ára gamal. Jarðarferðin verður lýst seinni.
Odny Thomsen, Tórshavn, fødd Jógvansdóttir Johansen, ættað av Eiði, andaðist á Landssjúkrahúsinum fríggjakvøldið 29. des, 68 ára gomul.
Jarðarferðin verður úr Vesturkirkjuni týsdagin 2. januar kl. 13.
Minnisgáva kann latast til Dialysudeildina á Landssjúkrahúsinum, konta í Betri.
Kistan við Ejler Olsen ferð úr kapellinum á Suðuroyar Sjúkrahúsi annan jóladag kl. 17 í Vágs Kirkju. Jarðarferðin verður úr Vágs Kirkju mikudagin 27. desember kl 13.
Tey, ið vilja minnast Ejler, kunnu lata Hamragarði eina peningagávu. Konta í Suðuroyar Sparikassa
Hansa Simonsen, fødd Poulsen, ættað úr Fuglafirði, búsitandi í Haslev, andaðist 23. desember, 80 ára gomul. Jarðarferðin verður lýst seinni.
Sigurð Ólason á Strondum andaðist á Landssjúkrahúsinum Tollaksmessudag, 61 ára gamal.
Farið verður úr kapellinum triðja jóladag, 27. desember klokkan 16 í Sjóvar Kirkju.
Jarðarferðin verður úr Sjóvar Kirkju hósdagin 28. desember klokkan 13.


text:
Mikukvøldið 16. desember kl. 20.00 fer Nes Sóknar Musikkfelag at hava sína árligu jólakonsert í Glyvra kirkju, undir leiðslu av Kenneth Jones. Spæld verða kend jólaløg, føroysk og útlendsk. Eisini fara Kenneth Jones, á trompet, og Birgitte Schnakenburg, á klaver, at spæla "Trumpet Concerto in Eb" av Joseph Haydn.
14.12.2009
Jólakonsert í Glyvra kirkju
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Klaus Rifbjerg, ein av virknastu og mest umstríddu donsku rithøvudunum í nýggjari tíð, er deyður, 83 ára gamal.
Tað sigst, at tá ið Rifbjerg eina ferð varð spurdur, hvat hann hevði gjørt, um hann varð raktur av skriviblokering, tá svaraði hann, at hann hevði skrivað eina bók um tað. Tá hevði hann givið út einar 130 bøkur.
Rifbjerg var tann fyrsti, sum fekk tríára starvsløn frá Statens Kunstfond. Hetta var í 1965, og tað skapti mikla øsing, at hann brúkti pengarnar til at keypa sær dýrar bilar og at ferðast fyri.
Rifbjerg átti lut í fyrsta nummarinum av Vencili, sum kom í 2006, har yrking hansara Geykur stóð. Hon er úr savninum Voliere frá 1962. Aleksandur Kristiansen týddi yrkingina til føroyskt.
AÓD


text:
Tá eitt ítróttarfólk vísir serligan áhuga, og hevur evnir at blíva ímillum tey allarbestu í landinum kunnu tey verða úttikin til úrvalslið har tey fáa eyka venjingar, vegleiðing og stuðul at náa sínum málum.
At verða úrvalsítróttarfólk er sera krevjandi, og krevur at bæði ítróttarfólk, bakland og venjarar eru tilvitaði um hvat skal til og viljaði at brúka tíð og orku uppá ítróttin.
Úrvalsítróttarfólk verða oftast klassifiseraði soleiðis at tey kunnu luttaka í altjóða kappingum.
Í løtuni skipar Parasport fyri úrvalsvenjingum í frælsum ítrótti og svimjing, og veitir serligan stuðul og ráðgeving til ítróttarfólk ið íðka boccia og para-triathlon.
Ítróttarsamband Føroya letur á hvørjum ári, eftir umsókn, stuðul til tey ítróttarfólk ið lúka serlig krøv.
Søkt verður ígjøgnum sersambandið, og sersambandið umsitir stuðulin og sendir saman við ítróttarfólkinum/venjaranum inn frágreiðingar hvønn ársfjórðing.
Les meir um Úrval her


text:
Kunning um tiltakið
Bragdið
Kunning um tiltakið
Treysti
Kunning um tiltakið
Treysti
Kunning um tiltakið
Aftur í ár skipar ítróttarfelagið Frælsi í Vágum fyri eini hálvmaraton renning leygardagin 1. september. Teinurin runnið verður er úr Gásadali og til kirkjuna í Sandavági.
Kostnaðurin verður 300 kr fram til mikudagin 1. august ella so leingi atgongumerki eru eftir. Tey sum gjalda áðrenn 1. august fáa eina renniblusu. Eftir hetta verður kostnaðurin 350 kr.
Tíverri ber einans til at gjalda við DK dankort, og ikki Mastercard.
Kunning um tiltakið
Aftur í ár skipar ítróttarfelagið Frælsi í Vágum fyri eini hálvmaraton renning leygardagin 1. september. Teinurin runnið verður er úr Gásadali og til kirkjuna í Sandavági.
Kostnaðurin verður 300 kr fram til mikudagin 1. august ella so leingi atgongumerki eru eftir. Eftir hetta verður kostnaðurin 350 kr.
Fyri hvønn luttakara til gangi hálvmaraton, stuðlar Ítróttarfelagið Frælsi Krabbameinsfelagnum við 100kr .
Tíverri ber einans til at gjalda við DK dankort, og ikki Mastercard.
Kunning um tiltakið
Treysti
Kunning um tiltakið
Treysti
Leygardagin 10. februar kl. 11.00 skipar Treysti fyri 6. umfari í TF Vetrarkappingini, sum aftur í ár verður fyriskipað á Fossánesi.
Hetta verður 11. ferðin, at Treysti skipar fyri Vetrarkapping norðanfyri. Startur og mál verður beint við Skúlan á Fossánesi, tí har er lættari at samla alt á einum stað áðrenn og aftaná renningina.
- Kvinnur / Menn Veteranar (f. 1963-1972) - umleið 8,8 km
- Kvinnur / Menn Superveteranar (f. 1953-1962 ella fyrr) - umleið 8,8 km
- Kvinnur / Menn Ultraveteranar (f. 1952 ella fyrr) - umleið 8,8 km
- Kvinnuunglingar / Mansunglingar (f. 1998-2001) - umleið 8,8 km
- Gentur / Dreingir (f. 2002-2006) - umleið 3,3 km
Treysti vónar at nógvir luttakarar verða við, tí renningin er samstundis motiónsrenning har øll kunnu luttaka.


text:
Ingi Samuelsen
30.11.2015 - 15:22
Tíðindi > Heilsa & Umhvørvi > Veðurlagsbroytingar
- Veðurlagstoppfundurin snýr seg um framtíðina hjá gongustjørnuni, framtíðina hjá sjálvum lívinum.
Soleiðis segði franski forsetin François Holland, tá hann í dag setti ST-toppfundin um veðurlagið, sokallaða COP21 fundin í Paris.
Umleið 150 stats- og stjórnarleiðarar eru við í sambandi við setanina av ráðstevnuni.
Sambært Hollande, er talan um týdningarmesta av øllum altjóða fundum, sum fara fram í franska høvuðsstaðnum hesar komandi tvær vikurnar.
- Ongantíð hava avleiðingarnar av einum altjóða fundi verið so stórar, tí hetta snýr seg um framtíðina hjá gongustjørnuni, framtíðina hjá sjálvum lívinum, og kortini eru tað bert tvær vikur síðan, júst her í Paris, at ein bólkur av víðgongdum spjaddu deyða í gøtunum, segði Hollande, og vísti sostatt á yvirgangsálopini, ið kostaðu 130 fólkum lívið.
ST-aðalskrivarin, Ban Ki-moon, minti frá røðarapallinum áhoyrararnar um, at tað er so mikið av framfýsni og framsókn í samráðingunum um at minka um útlátið av veðurlagsgassum, at eitt betri høvi fyri eini avtalu kanska ”aldrin kemur aftur”.
Málið fyri veðurlagsfundinum í Paris er at gera avtalur, ið kunnu avmarka upphitingina á jørðini.
Ban Ki-moon, ST-aðalskrivari (Mynd: EPA)


text:
Nýggja
skúlabókin byrjar við fýra søguklípum úr 17. og 18. øld, ið knýta eldru søguna
úr fyrru bókini saman við nýggjari søguni, sum er evnið í hesari bókini.
Tað er ein
stór og spennandi uppgáva at gera nýtt søgutilfar til miðdeild í fólkaskúlanum,
har saknur leingi hevur verið á nýggjum upprunatilfari til undirvísingina. Eg
havi hugt at galdandi námsætlan, har dentur verður lagdur á at taka støði í
viðurskiftum, sum eru ítøkilig hjá næminginum. Tríggir partar í bókini taka
støði í gerandisdegnum hjá næminginum, har evnini eru fótbóltur, bilar og
telefonir, sum hvør í sínum lagi siga søguna um tjúgundu øld og fram til okkara
tíð. Hetta er ein roynd at gera mangan abstrakta søgu ítøkiliga hjá næminginum.
Endamálið er, at næmingurin við hesum evnum gerst tilvitaður um partar av
søguni, sum hjá flestu næmingum fylla nógv í gerandisdegnum. Tað eigur at skapa
gróðrarbotn fyri størri áhuga og søgufatan, sigur Erling Isholm, høvundar at
nýggju søgubókini Søga 5, eitt land í menning.
Fiskivinnan,
sum broytir íbúgvaviðurskiftini, bretska herseting og tann veruleiki, at
kvinnur koma á arbeiðsmarknaðin, mynda eisini innihaldið í nýskrivaðu
søgubókini, sum er netbók, pappírsbók og læraravegleiðing.
Gunvá Magnusen
hevur verið ritstjóri, nú Nám gevur út nýggjar søgubøkur til miðdeild í
fólkaskúlanum. AnniJanni hava staðið fyri grafiska arbeiðinum.


text:
Twisted Sister: Takk Føroyar!
- Vit høvdu eina fantastiska uppliving í Føroyum og takka fyri ótrúligu móttøkuna, vit fingu, sigur Twisted Sister í eini heilsan.
Í gjárkvøldið spældi amerikanski rockbólkurin Twisted Sister á Vágsbøi. Bólkurin var í stórformi, og konsertin var stórfingin.
Twisted Sister hevur sent føroyingum eina heilsan, eftir at bólkurin hevur hildið til í Føroyum alla vikuna og hevði framførslu á Summar Festivalinum í gjárkvøldið:
”Vit vistu púrt einki um Føroyar, tá vit játtaðu at koma at spæla á Summar Festivalinum. Vit vistu ikki, hvat vit skuldu vænta okkum av Føroyum, men vit eru púra bergtiknir av tykkara vakra landi og blíða fólki. Vit høvdu eina fantastiska uppliving í Føroyum og takka fyri ótrúligu móttøkuna, vit fingu. Vit hava ferðast um allan heimin, men vit hava ongantíð upplivað nakað líknandi, sum vit upplivdu í Føroyum. Takk til øll, sum gjørdu okkara ferð ógloymandi. Takk fyri, at tit vildu hava okkum á vitjan og at spæla fyri tykkum. Tit hava vunnið okkara hjørtu. Vit síggjast!”


text:
Cliff Richard: Síggjast á Summar Festivalinum
Hann telist millum upprunaligu poppstjørnurnar í tónleikasøguni, og hann er millum kendastu tónleikanøvn í heiminum yvirhøvur. Tá ið hansara tónleikaligu avrik og sølutøl skulu samanberast við aðrar tónleikarar og bólkar, tosa vit um nøvn sum The Beatles og Elvis Presley.
Síðani Cliff Richard í 1958 hittaði við sínum fyrsta sangi, Move It, sum John Lennon hevur kallað fyrsta enska rocksangin, hevur Cliff Richard havt óteljandi hitt, og her á okkara leiðum kenna vit nógvar av sangum hansara – til dømis Summer Holiday, Lucky Lips, Livin Doll, Congratulations, We Don’t Talk Anymore, Daddy’s Home, Some People og fleiri aðrar.
Í nógv ár hava føroyingar droymt um at uppliva Cliff Richard á palli í Føroyum, og nú verður tað veruleiki. Cliff Richard spælir á Summar Festivalinumhóskvøldið 4. august.
Cliff Richard fór í dag í venjingarhølini at fyrireika seg til framførsluna í Føroyum, og haðani sendi hann føroyingum eina heilsan, nú hansara føroyska konsert av álvara nærkast.
Heilsanin frá Cliff Richard kann síggjast her:


text:
Her fáast armbond
Fyri at sleppa inn á festivaløkið á Summar Festivalinum skulu fólk hava armband á handliðnum. Atgongumerki, sum eru keypt ella verða keypt, skulu býtast um við armband, og armbond fáast á ávísum støðum upp undir festivalin. Fólk, sum skulu hava armband uppá, skulu sjálvi møta á staðnum og fáa armbandið uppá.
Armbond fáast á hesum støðum:
Torgið í SMS í Havn: Mánadagin 4/8 til fríggjadagin 8/8
Telebúðin í Klaksvík: Mánadagin 4/8 til fríggjadagin 8/8
Norðoya Sparikassi í Klaksvík: Mikudagin 6/8 til fríggjadagin 8/8
Norðoya Sparikassi í Runavík: Mikudagin 6/8 og hósdagin 7/8
Eisini fáast armbond við inngongdina til festivalin, tá ið festivalurin byrjar hósdagin.


text:
Ragnhild: Tjaldplássið er ein hugnalig bygd
Alt størri áhugi er fyri at gista í eksklusivu tjaldbygdini á Summar Festivalinum.
Seinastu árini hevur Summar Festivalurin bjóðað fólki at gista við tjaldi mitt í Klaksvík. Tjaldplássið á Akursmørk liggur í hjartanum á festivalinum, og har eru umstøðurnar framúr at hava eitt gott vikuskifti.
- Tjaldbygdin á Summar Festvalinum er kanska hugnaligasta bygd í Føroyum, sigur Ragnhild Ellingsgaard, sum stendur fyri tjaldplássinum.
Áhugin fyri at gista í tjaldbygdini á Summar Festivlainum er sera stórur í ár, og nú eru bert fá pláss eftir.
Her ber til at síggja samrøðu við Ragnhild Ellingsgaard um tjaldbygdina:


text:
Írar byggja heimsins størstu bilferju í Flensburg
Ferjureiðaríið Irish Continental Group hevur bílagt tað, sum verður heimsins størsta bilferja við plássi fyri akførum á ikki minni enn 5.610 metrar breytum. Ordrin, sum týska skipasmiðjan Flensburger Schiffbau-Gesselschaft hevur fingið, hevur eitt virði av 165,2 mió. evrur, svarandi til 1,23 mia. kr.
“Ein ferja av hesi støddini fer at bjóða bæði størri kapasitet og eina betri uppliving fyri bæði ferðafólka- og farmakundar,” sigur Eamonn Rothwell, ið er stjóri í írska felagnum.
Skipið skal setast í sigling millum Dublin í Írlandi og Holyhead í Onglandi í 2020 og avloysir ferjuna Ulysses.
“Hendan íløgan í undirstøðukervið fer at víðka “brúnna” til Bretlands og evropeiska meginlandið, sum er av størsta týdningi fyri framhaldandi framgongd hjá opna írska búskapinum,” leggur Rothwell aftrat.
Nýggja skipið fer at kunna taka 1.500 bilar á fimm dekkum og 1.800 ferðafólk.
Kelda: Irish Continental Group


text:
Skúlavegurin
Foreldrini skulu venja skúlaleiðina við sínum barni í góðari tíð undan skúlabyrjan. Tað kann tó vera gott, um tit í barnagarðinum stuðla undir við eisini at venja saman við børnunum.
Børnini skulu læra:
- Hvussu tey skulu ferðast til skúlan
- Hvussu tey skulu bera seg at í óvæntaðum støðum, sum kunnu koma fyri, tá tey eru ávegis
- At biðja um hjálp frá vaksnum, um tey ivast í, hvat tey skulu gera
Tá tit vita, hvørji børn skulu í skúla eftir summarfrítíðina, kunnu tit byrja fyrireika venjingarnar.
- Spyrjið foreldrini, hvønn skúla børnini skulu í, og hvussu børnini væntandi fara at koma í og úr skúla
- Fáið hendur á einum korti av tykkara øki
- Gev børnunum eitt kort við heim. Bið foreldrini um at tekna leiðina, barnið skal ganga ella koyra í skúla. Kortið skal latast barnagarðinum.
Tit kunnu gera eitt stórt kort, sum vísir barnagarðin, skúlarnar, so nógvar av bústøðunum hjá børnunum, sum til ber. Kortið kunnu tit heingja upp í barnagarðinum fyri at fáa yvirlit yvir skúlaleiðina. Tá foreldrini lata inn kortini hjá børnunum, kunnu tit tekna tær inn á stóra kortið. Soleiðis fáa tit yvirlit og kunnu leggja venjingarleiðirnar til rættis.
Venjing
Tá tit venja skúlaleiðina, er skilagott at fara avstað við einum hóskandi bólki í senn. Hóast fleiri børn skulu sama veg, eiga tit at savna tykkum um eitt barn í senn, bæði orsakað av uppmerkseminum fyri einstaka barninum, og fyri at gera einstaka barnið tilvitað um sína ábyrgd fyri skúlaleiðini.
Lat hetta sama barnið ganga fremst og lat barnið taka støðu til so nógvar ferðsluspurningar, sum til ber. Tað kann t.d. vera at velja gongubreyt, hvar farast skal tvørturum, nær tit kunnu ganga o.s.fr.
Tosa við barnið og hini børnini um:
- At fara tvørtur um vegin
- Trupulleikar, sum kunnu vísa seg, og hvussu teir kunnu loysast
- At fara tvørtur um millum parkeraðar bilar
Ver serliga varug/ur við støð, har torført er at hava yvirlit. Greið børnunum frá, hvørjum tey skulu ansa serliga væl eftir:
- Síðuvegir
- Vegbugar
- Ferðslu aftanífrá
- Sneiðandi ferðsla
- Súkklur og prutl
- Busssteðgistøð
Tá tit eru afturkomin, eiga tit at siga foreldrunum frá, hvussu tað gekk. Tit kunnu greiða foreldrunum frá støðum, har teirra barn hevði tað trupult, ella har møguligir trupulleikar kunnu vísa seg.


text:
Tað gevur als onga meining, tá umboð Javnaðarfloksins á Fólkatingi sigur, at tað – í samband við fólkatingsvalið – er neyðugt at velja millum hugsjónir ELLA úrslit. Hetta er tað sama sum, at tú fert á eina ferð, uttan at vita hvaðar tú ætlar tær. Tað gevur heldur onga meining. Í hvørtfall ikki um ætlanin er, at hava ein politikk, ið røkkur longur enn eina viku ella eitt ár.
Neyðugt er sjálvandi, at hava politikk og fremja úrslit, ið røkka inn í framtíðina.
Politikkur er grundaður á hugsjónir, og tí skulu tey, ið umboða føroyingar á Løgtingi, eins væl og á Fólkatingi, sjálvandi hava hugsjónir við sær á ting. Grundað á hugsjónina, verður roynt at røkka úrslitum og málum, soleiðis at hugsjónin og virðini í hesi verða gjørd til veruleika – til frama fyri alt fólkið.
Á ein hátt er hugsjónin eitt slag av kumpass. Hon vísir altíð veg, hóast tað ofta er trupult at síggja nakra greiða kós í tí politiska meldrinum.
Hugsjónin er eisini eitt slag av vekt, ið kann nýtast til at viga allar politiskar avgerðir á.
Undangongumaðurin Olof Palme, ið m.a. var formaður í svenska Javnaðarflokkinum, var í stóran mun ein hugsjónarmaður. Millum mongu niðurstøður hansara var henda: “Í somu løtu teir sokallaðu praktisku mennirnir seta til síðis hugsjónir og virðir á tí politiska pallinum, er vegurin lagdur til forfall av fólkaræðinum”.
Er Javnaðarflokkurin ósamdur í hesum, og vil Javnaðarflokkurin á Fólkatingi veruliga umboðast av einum “praktiskum manni” ?
Kristina Háfoss
Fólkatingsvalevni og løgtingskvinna fyri Tjóðveldi


text:
Kristbjørg Toftegaard er sett sum deildarleiðari fyri Heimatænastuna í Roðanum. Kristbjørg hevur drúgvar royndir sum leiðari í Øki 2 / Veks og hevur arbeitt, sum Demenssamkipari í Dagtilhaldinum á Skála síðani tað opnaði í 2016. Kristbjørg tekur við deildarleiðarastarvinum 01.01.2018
Annfríð Neslíð, sum hevur verið deildarleiðari fyri Heimatænastuna í Roðanum í nógv ár, hevur tikið av nýggjum avbjóðingum í Roðanum. Hon byrjar sum Tørvsmeti 01.01.2018
Vit ynskja teimum báðum hjartaliga tillukku við størvunum.


text:
Umbøn um undantak frá verkfalli/verkbanni
Umbøn send Pedagogfelagnum, Fíggjarmálaráðnum og Kommunala Arbeiðsgevarafelagnum (avrit sent miðlunum)
Síðani Pedagogfelagið tann 15. desember 2017 herdi verkfallið, so tað eisini umfataði allar limir, ið starvast hjá Almannaverkinum, hevur 33 ára gamla dóttir okkara, Sóley, verið beinleiðis rakt 24 tímar um samdøgrið, tí ófaklærdi stuðulspedagogurin, ið vanliga ansar henni, ikki hevur fingið verið til arbeiðis. Hóast gerandisdagurin hjá teimum, sum eru um Sóley, fyri tað mesta snýr seg um at halda henni á lívi, sigur Pedagogfelagið, at einki undantak fæst frá verkfallinum, tí hennara støða er ikki lívshættislig. Lat vera sagt beinanvegin, at einki kundi verið meira skeivt enn tað!
Støðan hjá Sóley er tann, at hon er fjølbrekað og býr heima, men 24 tímar um samdøgrið skal hava hjálp til alt. Hon skal hava hjálp til at eta, hjálp til at sleppa av aftur við tað, hon hevur etið, hon skal vendast, latast í og úr, og so skal hon eisini hava masku annanhvønn tíma um dagin fyri at fáa hildið andadráttinum uppi. Um náttina andar hon sjálv, tí tá hvílir hon, men framvegis skal hon vendast.
Síðani verkfallið byrjaði, hevur Sóley onga hjálp havt yvirhøvur, tí stuðulspedagogurin ikki er til arbeiðis. Vanliga er hon á Virkni í dagtímunum, men har er stongt, og heldur ikki kann sum vanligt fáa umlætting á Frítíðarheiminum í eini tvey samdøgur nú og tá, tí har er eisini stongt.
Hetta merkir alt samalt, at eg nú má taka mær av henni so at siga alla tíðina, tí vit hava ikki aðrar møguleikar. Maður mín, Júst, hevur fingið hjálpt væl til at ansa dóttir síni um jólini, tí hann hevur havt nakrar frídagar, men sum tímaløntur lastbilførari kann hann ikki vera frá arbeiðinum í dagavís upp á tann mátan, tí so fær tað stórar fíggjarligar avleiðingar og kann í ringasta føri hava uppsøgn við sær. Tí havi eg fyri tað mesta verið einsamøll um at ansa Sóley, hóast júst henda tíðin er tann tíð á árinum, har eg arbeiði mest. Á onkran hátt er tað eydnast mær at hava 22 konsertir við næmingum og sangarum, og onkuntíð havi eg tikið Sóley við, tí eingin annar kundi ansa hana. Onkuntíð hevur beiggi hennara, ið býr á loftinum hjá okkum, ansa systir síni, men hann hevur samstundis tveir synir, ið eru heima, tí annar sleppur ikki í vøggustovu og hin ikki í barnagarð, nú verkfall er. Enntá hevur 86 ára gamli abbi Sóley verið noyddur at tikið okkurt tørn, so nógv hevur staðið á!
At Sóley býr heima, skyldast einum ovurhonds stórum ynski frá okkum um, at tað skal ikki ganga út yvir Sóley, at hon er handikappað, umframt at okkara royndir ígjøgnum hesi 33 árini hava verið, at hon er nógv frískari, tá hon er heima. Samstundis hava vit spart Almannaverkinum tvær milliónir krónur um árið, tí Sóley býr heima, so tí kennist hetta sum ein sonn ótøkk frá tí samfelag, ið longu frammanundan hevur ilt við at játta neyðugu stuðulstímarnar til Sóley. Hetta er gráin tøkk við lít!
Aktuella støðan hjá mær nú er tann, at eg havi eina høgru øksl, sum ikki fungerar, og stendst hetta brek av yvirbelastningi í langa tíð, so slit, forkálking og bruni í darva økslini, umframt at nervar eru í klemmu, so økslin slett ikki kann brúkast. Eg havi bíðað eftir at sleppa fram at skurðviðgerð, tí tað hevur víst seg, at einki annað kann hjálpa. Í summar fekk eg nógvar viðgerðir, ið einki hjálptu, og síðani blokadur, ið bara gjørdu støðuna enn verri, so eg mátti bíða til í november, áðrenn eg skuldi sleppa framat hjá ortopedinum, men tá forðaði verkfallið hjá sjúkrarøktarfrøðingunum fyri, at eg kundi fáa neyðugu hjálpina, og tí havi eg bara gingið og bíða síðani. Aftur at tí kemur, at av tí at høgra øksl hevur verið óvirkin síðsta árið, havi eg verið noydd at arbeitt øðrvísi og brúkt vinstru øksl nógv meira, og nú havi eg so oman á tað heila fingið trupulleikar í vinstru øksl, tí vinstri armur hevur gjørt tað, høgri armur skal gera.
Nú er støðan blivin akutt, tí árla hósmorgunin skal eg leggjast undir skurð, sum er tann allarseinasti møguleikin, skal høgra øksl bjargast og gerast brúkilig aftur. Tað er ein íslendskur ortopedur, ið er í Føroyum triðjuhvørja viku, ið nú skal skurðviðgera meg, og hann hevur mestsum kroyst hesa einu skurðviðgerðina inn ímillum, tí hann metir mína støðu so akutta. Eg kann ikki undir nøkrum sum helst umstøðum lata henda møguleikan fara framvið, tí fái eg skurðviðgerðina nú, er møguleikin fyri, at eg kann gerast frísk, sera stórur. Verður bíðað, versnar høgra øksl bara, og sum tað gongur nú, verður úrslitið eisini, at vinstra øksl fær somu lagnu.
Í morgin, mikumorgunin, klokkan 11, skal eg møta til blóðroyndir og fylla út ymisk pappír, og so skal eg leggajst undir skurð tíðliga hósmorgunin. Men fæst einki undantak frá verkfalli/verkbanni, er vandi fyri, at eg noyðist at útseta skurðviðgerðina, samstundis sum eg minni og minni kann vera nøkur hjálp fyri Sóley, tí eg skjótt eri á markinum til at vera fullkomuliga óarbeiðsfør. Tí sendi eg nú Føroya Pedagogfelag hetta neyðarróp um at loyva undantaki, so stuðulin hjá Sóley kann sleppa at ansa henni – um ikki annað, so 8-10 tímar um samdøgrið, tí alt ger mun. Hetta er alneyðugt, so eg kann fáa avgreitt mína skurðviðgerð í øllum góðum, tí eg kann ikki ganga longur við óviðgjørdari øksl.
Landsstýriskvinnan í fíggjarmálum, Kristina Háfoss, svarar ongantíð telefonini og tykist vera farin undir heilt, so har er einki at heinta, og hartil er støðan eisini tann, at eg nú eri so útkoyrd, at eg ikki havi orku til eisini at fara í holt við at stríðast við Fíggjarmálaráðið. Akkurát hetta førið hoyrir ikki undir Kommunala Arbeiðsgevarafelagið, men eg kenni meg noydda at kunna allar partar um tørvin á bráðneyðugari hjálp nú, tí tað kann ikki bera til, at Sóley skal vera givin upp á henda hátt í 2018!
Veruleikin er altso tann, at fær Sóley ikki hjálp alla tíðina, so yvirlivir hon ikki! Barnaárini gjørdi vit alt, so hon skuldi mennast so væl sum gjørligt, og tá hon vaks til og bleiv tannáringur, royndu vit at geva henni upplivingar og innihald í lívinum, men nú snýr tað seg um, at hon skal hava tað so gott, sum tað ber til, og at hon skal kunna yvirliva. Lunguni eru so veik, at hon ikki klárar seg so uttan alla ta hjálp, hon kan fáa. Ófaklærdi stuðulspedagogurin hevur lært at geva henni maskur og syrgja fyri, at hon fær anda, so tí er okkara bøn, at hon kann sleppa til arbeiðis aftur, so Sóley ikki skal líða enn meira undir hesum, umframt at tað er einasti møguleikin, skal eg sjálv fáa ta bráneyðugu hjálp við skurðviðgerð, ið eg havi akutt brúk fyri her og nú. Fái eg ikki brúkt henda møguleikan, er eisini tað eitt beinleiðis afturstig fyri Sóley, sum støðan er nú.
Vinarliga
Sigrið Sivertsen


text:
Greiður sigur á Argjum
1. lið04-05-2014 - Jónfinn Petursson
Effodeildin, 7. umfar: AB – HB 0-3 (0-1)
Burtursæð frá nøkrum fáum minuttum rundanum hálvleikin har AB veruliga royndi at koma inn í dystin, høvdu vit gott tak á vertunum og vunnu samanumtikið ein greiðan og sannførandi sigur.
Veðrið var fínt og passaliga vætan í luftini gjørdi, at vøllurin var super at spæla á. Hetta kom væl við hjá okkum, og til tíðir spældu vit eisini góðan fótbólt.
Hjá AB eru fleiri lyklaleikarar úti við skaða, og serliga í fyrra hálvleiki hekk spælið ikki saman, og møguleikin teir fingu móti endanum av hávleikinum kom eisini eftir deyðbóltstøðu. Teitur, sum stóð stinnur, bjargaði tó væl.
Dagsins maður, Fróði Benjaminsen, legði okkum framum tá tjúgu minuttir vóru leiktir. Eftir eitt horna fær Andrew bóltin. Hann sendur eitt gott skot á tvørstongina. Bólturin verður sendur retur innfyri, og har er Fróði hægstur og skallar í málið.
Beint áðrenn var um reppið at Karstin Højgaard kom ímillum Teit og Rógva, aftur var Teitur klárur og bjargaði.
Vit koyrdu á við góðum og tolnum spæli, har leitað var eftir at glopp skuldi finnast í AB-verjupartinum. Tey funnu vit ikki nógv av í fyrra hálvleiki, tí vertirnir stóðu væl á vøllinum og vardu sera væl.
Beint eftir byrjan av seinna hálvleiki spenti AB álopsbogan, sum tikið verður til. Fyrst royndi Kári Nielsen seg við langskoti, sum tó fór nakað yvir málið.
Løtu seinni kom Bárður Olsen í góða støðu, men Teitur helt okkum á sigurskós við at bjarga sera væl. Tíbetur vóru vertirnir ikki nóg neyvir, tí retururin varð sendur langt yvir málið. Bara tveir minuttir seinni kom Jobin Drangastein í sera góða støðu í vinstru síðu, men heldur ikki hann hevði ís í búkinum og sendi bóltin yvir málið. Hesir brendu møguleikarnir komu at kosta dýrt.
Lítla løtu seinni vóru vit frammanfyri við tveimum. Tá tíggu minuttir vóru leiktir av seinna hálvleiki, setir Kristin beinið fyri, tá Kári Nielsen skal skjóta bóltin burtur. Hepnið er við okkum, og úr sera spískum verður bóltin avrættaður í stongina og í mál.
Nú var sloppið og vertirnir høvdu ikki meira at bjóða uppá, og hóast teir royndu at flyta liðið upp og leggja trýst á, vóru vit ov stinnir og vardu væl fyri.
Fróði, Krisin og Jógvan Rói royndu seg til fánýtis, eins og Magnus Egilsson hjá AB eisini royndi seg við góðum skoti. Símun Samuelsen, sum kom inn í seinna hálvleiki, mundi skorað, tá hann sendi eitt sera gott skot móti málinum hjá AB. Tíverri fór skotið beint yvir trýkanstsamankomingina.
Tróndur Jensen og Levi Hanssen komu eisini inn, og báðir kláraðu seg sera væl. Tróndur setti punkum við góða sigurin, tá hann fekk eina góða sending frá Kristin. Eftir at medda til nakrar ferðir sendi hann bóltin í netið uttan møguleika hjá Heðini Stenberg at verja fyri.
Ein góður sigur og trý stig eru sett á kontoina. Hetta var mett at blíva ein torfør uppgáva, og næsti dystur á skránni móti B68 á Svangaskarði verður enn ein torfør uppgáva.
Vit fegnast og ynskja hjartaliga til lukku við frálíka avrikinum.
Koyr á, HB!
HAGTØLINI
Effodeildin, 7. umfar sunnudagin 4. mai 2014 kl. 15:00 Blue Water Arena
AB – HB 0-3 (0-1)
0-1 Fróði Benjaminsen 20’
0-2 Kristin R. Mouritsen 55’
0-3 Tróndur Jensen 93’
Liðið: Teitur M. Gestsson – Pál Mohr Joensen, Jóhan T. Davidsen, Rógvi S. Holm, Jógvan Rói Davidsen, René Shaki Joensen (Tróndur Jensen 84), Fróði Benjaminsen (liðsk.), Heini Vatnsdal - Kristin R. Mouritsen, Christian R. Mouritsen (Levi Hanssen 73), Andrew av Fløtum (Símun Samuelsen 62)
Óbrúktir eykaleikarar: Thomas Knudsen og Bartal Wardum
Á beinkinum: Heðin Askham, Jón Simonsen, Kaj Niclasen og Heðin Weihe
Dagsins maður: Fróði Benjaminsen
Dómari: Lars Múller
Hjálpardómarar: Andreas Josephsen og Jan Gardar
4. dómari: Jan Hermansen
Myndir: Rakul Hansen


text:
Ikki síðani 2008 hevur arbeiðsloysið verið so lágt, sum tað er í løtuni. Hagstova Føroya upplýsir, at árstíðarjavnaða fulltíðararbeiðsloysið í mai í ár var 2%. Eftir kyni var tað 1,7% hjá monnum og 2,4% hjá kvinnum. Í fjør var arbeiðsloysið hægst í juli við 3,2% og er síðani minkað mánað fyri mánað.
Í tali var fulltíðararbeiðsloysið 563 persónar í mai í ár, tað eru 266 færri enn í mai í fjør. Tað eru 146 færri arbeiðsleysir menn og 120 arbeiðsleysar kvinnur síðani sama mánað í fjør.
Minst er skrásetta arbeiðsloysið hjá teimum millum 16 og 24 ár og teimum 45-54 ára gomlu við ávikavist 1,4% og 1,5%. Størst er arbeiðsloysið hjá teim 25-34 ára gomlu, og serliga hjá ungu kvinnunum í tí aldursbólkinum, har tað er 4,2%, næstan dupult so stórt sum í miðal fyri allar kvinnur. Eisini hjá monnum er tað hægst í hesum aldursbólkinum.
Kelda: Hagstovan


text:
Íslendski miðbankin, Icelandic FSA, hevur nú góðkent søluna av partabrøvunum hjá Bank Nordik í Vørður Group til Arion Banka í Íslandi.
Eftir er at fáa góðkenning frá kappingareftirlitinum í Íslandi. Bank Nordik væntar ikki, at hendan góðkenning kemur fyrr enn í endanum á juni, og tí verður sølan av Vørður Group ikki endaliga framd fyrr enn í seinnu helvt av 2016, sigur Bank Nordik í tíðindaskrivi.
Avtøkan av bankavirkseminum hjá Bank Nordik í Danmark gongur eftir ætlan, sigur Bank Nordik somuleiðis í tíðindaskrivi.
Sum áður fráboðað væntar Bank Nordik, at vinningsbýtið í samtakinum verður betrað við ikki minni en 100 milliónum frá søluni av Vørður Group og við 200 milliónum krónum í avtøkuni av virkseminum í Danmark.
Samanlagt væntar bankin sostatt at flyta eitt vinningsbýti á tilsamans 300 milliónir krónur frá avtøkuni av virkseminum í Grønlandi og Danmark, sigur bankin í tíðindaskrivi.


text:
30.4.13
Lekkurt Pastasalat!
Eg var til páskahald við flokkinum um páskirnar. Vit høvdu kalt borð, so øll skuldu hava okkurt við. Tá eg fekk húgvuna, gjørdi Solveig eitt slag av pastasalat, sum smakkaði mega væl! Eg valdi tí at royna uppskriftina, og hon eydnaðist sera væl.
Uppskriftin til pastasalatið er sera løtt: Kóka ein pakka av skrúvum. Sker eina grøna og eina reyða piparfrukt umframt eina purru í flísar. Koyr ein pakka av skinkustrimlum og eina dós av mais í og blanda alt tilfarið saman við súrróma. Koyr eitt sindur av súrróma í ísenn og blanda til tú heldur konsistensurin er góður. Koyr eitt skvett av ketsjupp í, eitt sindur av salti og pipari og blív við, til tú heldur tað smakkar fantastiskt. Voilà!
Uppskriftin til pastasalatið er sera løtt: Kóka ein pakka av skrúvum. Sker eina grøna og eina reyða piparfrukt umframt eina purru í flísar. Koyr ein pakka av skinkustrimlum og eina dós av mais í og blanda alt tilfarið saman við súrróma. Koyr eitt sindur av súrróma í ísenn og blanda til tú heldur konsistensurin er góður. Koyr eitt skvett av ketsjupp í, eitt sindur av salti og pipari og blív við, til tú heldur tað smakkar fantastiskt. Voilà!
Labels: Sunnvá
Subscribe to: Post Comments (Atom)


text:
Í ferð við at hála: Útsýni frá hekkuni á partrolara. (Maria Olsen Photo)
Soleiðis bleiv ein góð skipan niðurlagað
Eitt eygnakast á tær umfatandi skerjingar sum fiskiflotin undir Føroyum hevur verið útsettur fyri, vísir at skipanin við fiskidøgum er álað sundur av politiskum inntrivum og áhaldandi fiskifrøðiligari ráðgeving undir skeivum fyritreytum.
Tað ‘Uppskot til løgtingslóg um fyrisiting av sjófeingi’ sum eftir ætlan skuldi leggjast fram áðrenn Tingið fór í summarfrí men sum tingformaðurin tók av borðinum við ávísing til ivaspurningar og ógreiði, skal sum skilst standa sína roynd av nýggjum í tí tingsetu sum byrjar á Ólavsøku. Lítil ivi er um at onkrar broytingar til uppskotið eru orðaðar undir summarfrítíðini, men júst hvat og hvussu tykist eingin vita at siga frá í løtuni.
So mikið er tó greitt at talan er um eina støðu ið kann minna um politiska kreppu, í øllum førum um skulu vit ganga eftir hvat miðlar spekulera. Hinvegin er ofta best at ikki leggja ov nógvan týdning í gitingar, so lat okkum fyribils bara ganga út frá at verandi uppskot við onkrum broytingum verður lagt fram nú í næstum.
Í tann mun hetta uppskot kundi lesast og skiljast samanhangandi — teksturin tykist ikki longur alment tøkur á internetinum — so innibar tað millum annað at Fiskidaganevndin verður avtikin til frama fyri eitt ráð við umboðum fyri m.a. Havstovuna og fiskivinnuna. Tankin hevur verið frammi fyrr, til dømis hevur Dennis Holm, fyrrverandi formaður í Fiskidaganevndini, talað fyri tí. Hetta er so ikki beinleiðis nakað kardinalpunkt samanborið við eitt nú uppboðssøluna av fiskirættindum, herdar anti-trust reglur og ta yvirhøvur dramatiskt víðkaðu politisku stýringina ávegis við hundrað heimildum til landsstýrismannin at taka avgerðir sjálvur og smíða nýggjar reglur umvegis kunngerðir.
Men lat okkum fyri hesu ferð heldur umhugsa fiskidagaskipanina sum nú kanska er við at syngja sín svanasang, og fyri stóran part verður avtikin sambært tað nýggja uppskotið hjá Landsstýrinum. Optimisman kring hesa skipan var stór í fleiri ár, av fleiri orsøkum. Hon var eitt føroyskt svar til eina nógv minni flexibla og meira útblakingar-inducerandi kvotaskipan fyri heimaflotan, sum var blivin kroyst yvir høvdið á føroyingum frá danskari síðu í sambandi við fíggjarkreppuna í fyrru helvt av 1990unum.
Les meira...


text:
Landssjúkrahúsið hevur sett Lene Juul Hallig í starv sum leiðara á Sjúklingahotellinum Tórshavn í Keypmannahavn.
Lene er 46 ára gomul, og er útbúgvin sjúkrarøktarfrøðingur frá Slagelse Sygeplejeskole í 1994.
Hon byrjaði í starvi sum sjúkrarøktafrøðingur á skurðdeild á Slagelse Sjúkrahúsi, har hon seinni gjørdist leiðari.
Hon hevur verið álitisfólk og kliniskur vegleiðari, og hevur tikið diplomleiðaraútbúgving.
Í 2010 gjørdist hon leiðari av nýggjari Bráðdeild á Slagelse Sygehus, og var við til at byggja deildina upp frá byrjan av.
Lene Juul Hallig er av føroyskari ætt, og hevur fleiri ferðir vitja í Føroyum.
Hon byrjar í nýggja starvinum tann 1. desember.


text:
Tuesday, July 3, 2012
Tíðindaskriv: Marjun Syderbø Kjelnæs – nýtt, flott avrik
Marjun Syderbø Kjelnæs gevur út yrkingasavn fríggjakvøldið í Posthúskjallaranum.Savnið eitur Rót Tripp, og tittulin flirtrar við amerikanska hugtakið Road Trip – sum vísir seg sum eitt helt serligt tripp út av vegnum og niður til røturnar undir beinu asfalteraðu leiðini, har skammlopini sjóða og svíða og titra millum nervatræðrirnar.
Væl komin til framløgu fríggjakvøldið.Mariann Hansen og Mike Viderø framføra leikin TRAPPAN, ið Marjun hevur skrivað, og Bárður Persson hevur leikstjórnað.
Seinni lesur Marjun úr savninum, og vit fáa okkum eitt glas av víni afturvið.Kom og set á vikuskiftið fríggjakvøldið kl 9 við einari góðari innihaldsløtu.
SPROTIN
Posted by Listin at 8:15 AM
Labels: Skaldskapur, Tíðindaskriv


text:
Tíðindi: Fiskivinna I 29. oktober 2012
Noreg klárar ikki at framleiða øktu toskakvoturnar
Øktu toskakvoturnar í norskum sjógvi hava givið norðmonnum ein trupulleika.
Samstundis sum norska framleiðsluorkan á landi og á sjónum er minkað seinnu árini, loysir framleiðslan í Kina seg alt verri, orsakað av hækkandi kinesiska lønarlagnum. Hetta hevur ført til, at framleiðslan av norskum toski í Kina er minkað í stórum í 2012. Komandi ár hækkar norska toskakvotan við 30%, og tí er kvotan munandi størri enn framleiðsluorkan í løtuni. Hetta kann føra til lækkandi prís á toski, metir formaðurin í Norges Sjømatråd.
Um prísurin lækkar, kann tað framvegis gerast lønandi at senda hann til Kina til virkingar, men hetta verður ikki mett at verða ein haldbar støða upp á longri sikt.Norðmenn vænta, at framleiðsluorkan á landi fer at verða óbroytt komandi árini, og tí má toskurin framleiðast aðra staðni, eitt nú í baltisku londunum og øðrum evropeiskum londum.
Noreg er partur av Pan-evropeisku kumuleringsavtaluni og tí kunnu fyritøkur í londum, sum eru partur av avtaluni, innflyta norskan torsk, virka hann og selja virkaðu vøruna við uppruna úr framleiðslulandinum, eftir teimum treytum, sum eru í kumuleringsavtaluni.
Hóast Føroyar er partur av kumuleringsavtaluni, er flutningskostnaðurin úr Noreg til Føroya framvegis ein forðing fyri at virka norskan tosk í Føroyum. Tó so verður nakað av norskum toski innflutt til Føroya til virkingar.
Kelda: Intrafish


text:
Samband
Vit eru til reiðar at vegleiða og ráðgeva tær um tryggingarloysnir til júst tín tørv. Tú ert altíð vælkomin at støkka inn á gólvið á skrivstovu okkara á Oknarvegi 5 í Havn. Tú kanst eisini ringja 358100, so hjálpa vit tær í telefonini.
Fjølmiðlar
Vit ynskja at varðveita eitt gott samstarv við føroysku fjølmiðlarnar, og tí eru fjølmiðlafólk altíð vælkomin at seta seg í samband við stjóran í Trygd.
Skaðatænastan
-
Bráfeingishjálp aftaná vanliga arbeiðstíð: telefon 32 13 12
-
Trygd bilhjálp í Føroyum: telefon 32 13 12.
Skaði uttanlands
Niðanfyri sært tú, hvar tú skalt ringja, um tú hevur tørv á hjálp, meðan tú ert uttanlands.
-
Ferðatryggingarskaði: Ring til Trygd Emergency Centre á (+45) 4425 8100, fax: (+45) 33 15 60 61
-
Bilskaði: (+45) 7010 5052
-
Trygd Bilhjálp uttanlands: (+45) 7942 42 42
Upplatingartíðir
KOM FRAMVIÐ Á SKRIVSTOVU OKKARA
- Mánadag - fríggjadag: kl. 10 - 16 & hósdag kl. 10 - 17
RING TIL OKKARA Á 35 81 00
- Mánadag - fríggjadag: kl. 09 - 16 & hósdag kl. 09 - 17
SAMBAND
-
trygd@trygd.fo
-
Fax: 31 72 07
-